Kadar pengangguran terus catat penurunan kepada 3.7 peratus

Pasaran buruh Malaysia bertambah kukuh pada bulan Julai dengan kadar pengangguran mencatat 3.7 peratus, iaitu menghampiri paras prapandemik berdasarkan penerbitan Statistik Tenaga Buruh.

Menteri di Jabatan Perdana Menteri (Ekonomi) Datuk Seri Mustapa Mohamed berkata pencapaian itu adalah jauh lebih baik berbanding 4.5 peratus yang dicatatkan pada tahun 2021 dan 4.2 peratus pada Januari 2022, lapor Bernama.

Bilangan penganggur terus menurun kepada 620,700 orang pada Julai 2022 berbanding 630,600 orang pada bulan sebelumnya, manakala bilangan penduduk bekerja pada Julai 2022 terus mencatatkan pertumbuhan positif 0.3 peratus kepada 15.98 juta orang, katanya.

“Mengikut sektor ekonomi, bilangan penduduk bekerja dalam sektor perkhidmatan semakin meningkat, terutamanya dalam aktiviti perkhidmatan makanan dan minuman; perdagangan borong dan runcit serta aktiviti pentadbiran dan khidmat sokongan.

“Guna tenaga dalam sektor pembuatan dan pembinaan turut menunjukkan peningkatan, kecuali bagi sektor pertanian, perlombongan dan pengkuarian yang mencatatkan penurunan dalam guna tenaga,” katanya dalam kenyataan hari ini.

Mustapa berkata kedudukan tenaga buruh pada Julai 2022 juga bertambah baik berikutan peningkatan berterusan dalam bilangan tenaga buruh sebanyak 0.2 peratus bulan ke bulan merekodkan 16.60 juta orang.

Justeru, kadar penyertaan tenaga buruh (KPTB) yang lebih tinggi direkodkan pada bulan tersebut iaitu pada kadar 69.6 peratus, katanya.

Beliau berkata pencapaian pasaran buruh yang lebih kukuh itu disokong oleh kedudukan ekonomi yang bertambah baik bagi suku kedua tahun 2022 dengan pertumbuhan ekonomi yang semakin kukuh pada kadar 8.9 peratus.

Bagi separuh pertama tahun 2022, ekonomi negara berkembang sebanyak 6.9 peratus.

“Peningkatan aktiviti ekonomi dan sosial yang kembali normal, terutamanya susulan pembukaan sempadan negara sejak 1 April 2022 telah memberi impak positif terhadap pasaran buruh negara yang telah mewujudkan lebih banyak peluang pekerjaan dan perniagaan.

“Momentum pemulihan pasaran buruh ini juga selaras dengan pelaksanaan inisiatif-inisiatif kerajaan di bawah kepimpinan Perdana Menteri, seperti program JaminKerja – Insentif Penggajian (JKIP) dan pewujudan Portal Pekerjaan Negara, MyFutureJobs,” katanya.

Mustapa berkata kerajaan akan terus berusaha untuk meningkatkan peluang pekerjaan dan mempertingkatkan kesejahteraan Keluarga Malaysia.

Beliau menjangkakan pasaran buruh akan terus kukuh pada suku tahun ketiga dengan jangkaan prestasi perniagaan lebih baik.

“Petunjuk keyakinan mencatat 4.7 peratus bagi suku ketiga tahun 2022 berbanding 3.5 peratus pada suku kedua.

“Ini menggambarkan situasi ekonomi dijangka lebih baik pada suku ketiga tahun ini,” jelasnya.


Pejuang mungkin tak letak calon PRN Melaka

Parti Pejuang mungkin tidak meletakkan calon untuk bertanding pada Pilihan Raya Negeri (PRN) Melaka berdasarkan kepada pendirian parti itu sebelum ini yang menolak PRN diadakan.

Setiausaha Agung Pejuang, Datuk Amiruddin Hamzah berkata, namun keputusan itu boleh berubah pada saat akhir sekiranya keadaan diyakini lebih selamat untuk diadakan pilihan raya.

Menurutnya, sebarang perubahan akan ditentukan selepas Suruhanjaya Pilihan Raya (SPR) menetapkan tarikh PRN Melaka selain notis akhir untuk menghantar pencalonan.

“Berdasarkan pendirian awal, kami tidak akan meletakkan calon pada PRN Melaka kerana sejak awal lagi Pejuang tidak bersetuju diadakan PRN.

“Buat masa ini, pendirian kami adalah tidak meletakkan calon di 28 kerusi Dewan Undangan Negeri (DUN) Melaka kerana ini pendirian parti,” katanya lapor Sinar Harian.

Tambah Amiruddin, perkara itu masih dibincangkan pucuk pimpinan tertinggi parti dan keputusan muktamad akan diumumkan dalam tempoh berkenaan.

“Kami akan tengok keadaan pada ketika itu, malah semua parti politik masih mengadakan perbincangan termasuk SPR yang belum mengumumkan notis PRN Melaka.

“Secara logiknya, tidak konsisten pula apabila diadakan PRN, Pejuang ambil bahagian sedangkan pendirian kami adalah menolak PRN,” katanya lagi.


Khairuddin mual, loya tonton filem Anwar

Filem biopik Perdana Menteri, Datuk Seri Anwar Ibrahim disifatkan sebagai filem haprak yang berunsur propaganda untuk memfitnah dan mencemarkan reputasi bekas perdana menteri, Tun Dr Mahathir Mohamad.

Bekas ketua Parti Pejuang Tanah Air Wilayah Persekutuan, Datuk Seri Khairuddin Abu Hassan berkongsi pandangannya itu usai menonton filem Anwar: The Untold Story semalam.

“Saya baru menonton filem ‘Anwar The Untold Story’ yang amat memualkan serta meloyakan.

‘Filem ‘haprak’ yang berunsur propaganda untuk memfitnah dan mencemarkan reputasi Tun Dr Mahathir Mohamad sekali gus mengangkat diri sendiri seperti ‘Godfather’,” kongsinya di Twitter.

Anwar: The Untold Story arahan pengarah dari Indonesia Viva Westi itu mula ditayangkan di pawagam seluruh negara bermula semalam.

Filem dibintangi Farid Kamil yang membawa watak Anwar dan aktres Indonesia, Acha Septriasa sebagai Datuk Seri Dr Wan Azizah Wan Ismail itu berlatarkan tempoh antara 1993 dan 1998 menceritakan perjalanan hidup Anwar sebagai timbalan perdana menteri dan menteri kewangan serta perjuangannya dalam menentang amalan rasuah.

Dalam perkongsian sama, Khairuddin menyentuh soal kejanggalan dengan bahasa percakapan pelakon yang dilihatnya ‘berusaha keras’ untuk bercakap dalam bahasa Malaysia.

“Pembikinan filem tanpa proses kaji selidik berteraskan fakta yang tepat serta banyak unsur-unsur ‘misleadings.’ Tiadakah pengarah dari Malaysia untuk mengarah filem ini? Siapa yang menulis skrip filem ini?

“Dalam masa yang sama saya merasai seolah-olah menonton filem Indonesia kerana pelakon-pelakonnya ‘berusaha keras’ untuk bercakap bahasa melayu tetapi bunyinya sumbang. 99% pelakon dari Indonesia. Hampir 95% lokasi penggambaran juga di Indonesia.

“Ketika saya menonton babak ‘Reformasi’ saya fikir itu adegan tunjuk perasaan pekerja asing di Malaysia,” katanya.

Beliau juga secara sinis memberitahu filem itu memang banyak yang tidak didedahkan.

“Namun,saya hendak beri pujian pada tajuk filem ini ‘Anwar The Untold Story’ kerana memang banyak yang sesungguhnya ‘TAK UNTOLD!’,” katanya lagi.


Pasukan Khas Jihad bawa kesan positif tangani inflasi: PM

Perdana Menteri Datuk Seri Ismail Sabri Yaakob hari ini berkata penubuhan Pasukan Khas Jihad Tangani Inflasi bagi menangani peningkatan kos sara hidup rakyat mula melihatkan hasil yang positif.

Beliau berkata kesan penubuhan pasukan itu menyaksikan kenaikan harga lebih terkawal dengan jaminan rantaian bekalan makanan dan barangan lebih meyakinkan terutama ayam dan minyak masak dalam botol, lapor Bernama.

“Kerajaan terus komited melaksanakan pelbagai inisiatif bagi membantu rakyat mendepani isu kos sara hidup dan inflasi semasa yang melanda seluruh dunia.

“Langkah seterusnya, kerajaan memperluaskan dan menjenamakan Program Jualan Keluarga Malaysia (PJKM) kepada Program Jualan Murah Keluarga Malaysia (JMKM) melibatkan 600 kawasan Dewan Undangan Negeri (DUN) seluruh negara dan 13 kawasan Parlimen di Wilayah Persekutuan,” katanya.

Ismail Sabri berkata demikian semasa berucap melancarkan Program Inisiatif Pendigitalan Sektor Peruncitan (ReDI) Peringkat Kebangsaan dan Penjenamaan Semula Program JMKM di Bera.

Program JMKM yang bermula pada minggu ketiga bulan ini hingga Disember ini menawarkan pengurangan harga barangan keperluan harian sehingga 20 peratus berbanding harga pasaran semasa setempat.

Beliau berkata kerajaan memperuntukkan RM80 juta melalui lima kementerian sebagai agensi pelaksana untuk menjayakan JMKM sehingga akhir tahun ini, yang diharapkan akan memberi manfaat langsung kepada rakyat Malaysia.


Parlimen tangguh usul pilih Ahmad Maslan, Nga jadi Timbalan Speaker

Dewan Rakyat menangguh pemilihan jawatan Timbalan Speaker Parlimen yang dijadualkan hari ini, ke Mesyuarat Kedua Penggal Keempat Parlimen Ke-14 yang dijadual pada bulan hadapan.

Jawatan itu kosong setelah Ahli Parlimen (MP) Pengerang, Datuk Seri Azalina Othman Said, meletak jawatan pada 23 Ogos lalu.

Mengikut ketetapan awal, usul mengenai perkara itu pada asalnya disenaraikan dalam Aturan Urusan Mesyuarat kali ini iaitu pada Mesyuarat Pertama Penggal Keempat Parlimen Ke-14.

Setakat ini dua nama disebut-sebut bakal dicalonkan iaitu Ahli Parlimen Pontian, Datuk Seri Ahmad Maslan yang merupakan calon blok kerajaan dan Ahli Parlimen Teluk Intan, Nga Kor Ming calon Pakatan Harapan.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar berkata penangguhan itu bagi membolehkan pindaan Perkara 57 (1)(b) Perlembagaan Persekutuan dibuat untuk menambah jumlah Timbalan Yang Dipertua Dewan Rakyat daripada dua kepada tiga orang.

“Kita mungkin akan membuat satu peraturan supaya salah seorang daripada timbalan speaker yang dipilih nanti akan disandang oleh wakil pembangkang,” katanya ketika mengusulkan penangguhan pemilihan itu.

Usul penangguhan itu diluluskan dengan undian suara apabila lebih suara bersetuju.

Perkara 57 (1)(b) Perlembagaan Persekutuan menyatakan Dewan Rakyat hendaklah dari semasa ke semasa memilih dua orang Timbalan Yang Dipertua daripada kalangan ahli Dewan Rakyat.

Wan Junaidi berkata beliau telah berbincang dengan pihak Jabatan Peguam Negara supaya pindaan itu dibawa pada penghujung persidangan kali ini bagi bacaan kali pertama.

Terdahulu Sim Tze Tzin (PH-Bayan Baru) mempersoalkan penangguhan itu dan meminta Wan Junaidi untuk memberikan alasan membawa usul penangguhan itu sedangkan banyak urusan Parlimen perlu dilaksanakan termasuk Transformasi Parlimen dan pembentangan Belanjawan 2022.

Dewan Rakyat sebelum ini mempunyai dua Timbalan Yang Dipertua iaitu Datuk Mohd Rashid Hasnon dan Azalina.


Sambut 2022: Pemisah letup sembilan bom di Selatan Thailand

Sambutan Ambang Tahun Baharu 2022 di Yala, Selatan Thailand malam semalam dikejutkan dengan letupan bom, namun tiada kehilangan jiwa dilaporkan.

Dalam kejadian sekitar 8.45 hingga 9.15 malam waktu tempatan semalam, sembilan butir bom dipasang pada tiang elektrik dan telefon diletupkan di tiga daerah di wilayah Yala.

Ketua Polis Wilayah Yala, Mejar Jeneral Tinnakorn Rangmat berkata letupan itu berlaku di tiga daerah -Muang, Benang Setar dan Krong Pinang apabila penduduk tempatan mahu keluar rumah menyambut ambang Tahun Baharu.

“Letupan itu telah menyebabkan kerosakan lapan tiang elektrik serta satu tiang telefon dan gangguan bekalan elektrik,” katanya kepada pemberita ketika membuat tinjauan di tempat kejadian, hari ini.

Menurutnya bom buatan sendiri dipasang pada tiang elektrik di Jambatan Thasab yang terletak berdekatan dengan Penjara Pusat Yala di Daerah Sateng.

“Kumpulan tidak bertanggungjawab melakukan perbuatan khianat itu telah menyebabkan keadaan kucar kacir pada ambang Tahun Baru,” katanya.

Beliau tidak menolak kemungkinan bahawa balas dendam adalah punca kejadian letupan yang menyasarkan tiang elektrik itu.

Insiden letupan bom dan berbalas tembakan sering berlaku di Selatan Thailand dengan kejadian terbaharu pada 24 Disember lalu, di mana dua lelaki dipercayai anggota militan ditemui maut dalam satu kejadian berbalas tembakan di Pattani. – Agensi


Kelantan, Terengganu, Pahang dan Johor diramal hujan berterusan: MetMalaysia

Jabatan Meteorologi Malaysia (MetMalaysia) mengeluarkan amaran hujan berterusan tahap waspada yang dijangka berlaku di Kelantan, Terengganu, Pahang dan Johor bermula esok hingga Jumaat ini.

Ketua Pengarah MetMalaysia Muhammad Helmi Abdullah berkata kawasan terlibat adalah seluruh Kelantan dan Terengganu, manakala di Pahang melibatkan Kuantan, Pekan dan Rompin, sementara di Johor membabitkan Mersing, Kota Tinggi dan Johor Bahru, menurut laporan Bernama.

“Penumpuan angin timur laut dijangka berpotensi membawa hujan lebat dan angin kencang yang boleh menyebabkan banjir di kawasan berkedudukan rendah di kawasan terbabit,” katanya dalam kenyataan hari ini.

Terdahulu, Bernama juga melaporkan Seramai 207 mangsa banjir daripada 45 keluarga di Kelantan ditempatkan di empat pusat pemindahan sementara (PPS) di daerah Pasir Mas dan Gua Musang setakat 3 petang ini.

Sekretariat Jawatankuasa Pengurusan Bencana Negeri Kelantan memaklumkan kesemua mangsa banjir tersebut ditempatkan di PPS Sekolah Kebangsaan (SK) Tok Deh, di Pasir Mas, manakala di Gua Musang membabitkan PPS SK Jeram Tekoh, Dewan Semai Bakti Felda Chiku 7 dan SK Limau Kasturi (1).

Sementara itu, mengikut laporan https://publicinfobanjir.water.gov.my/ dua sungai di negeri ini merekodkan bacaan melepasi paras waspada dengan trend menaik.

Dua lokasi terlibat ialah Sungai Kelantan di Kuala Krai pada bacaan 20.4 meter (waspada 20m), dan Kampung Temangan, Machang 14.2m (waspada 14m).


Isu air Kelantan: Suara Zahid ibarat ‘meriam buluh’, kata Ibrahim Ali

Parti Bumiputera Perkasa Malaysia (Putra) menempelak Presiden UMNO, Datuk Seri Ahmad Zahid Hamidi, yang kononnya berkata parti – yang kini bergabung bersama DAP di dalam Pakatan Harapan (PH) – boleh menyelesaikan isu air di Kelantan, jika memerintah.

Presiden Putra, Datuk Ibrahim Ali berkata UMNO yang kini bergabung membentuk kerajaan PH-Barisan Nasional (BN) memulangkan royalti kepada rakyat dan kerajaan Kelantan sebelum bercakap soal bekalan air bersih.

Menurut, kenyataan Zahid yang juga Timbalan Perdana Menteri, kerajaan PH-BN mengatakan masalah air Kelantan akan selesai sekiranya BN menang dan kembali memerintah negeri itu disifatkan sebagai ‘meriam buluh ketika waktu berbuka puasa’.

“Saya nak lihat, mampukah Zahid menasihati Perdana Menteri (Datuk Seri Anwar Ibrahim) supaya melunaskan royalti minyak mengikut perjanjian atau sanggupkah terus mengalas dosa yang akan menerima hukuman Allah kelak?

“Walaupun wujud perbedaan politik dan parti…namun hak yang termaktub dalam perjanjian wajib di hormati dan di laksanakan.

“Berjanji apa yang sudah termaktub dalam perjanjian dengan syarat undi UMNO dulu adalah suatu pendustaan yang amat mengaibkan dan memalukan,” katanya berucap merasmikan Persidangan Tahunan Putra Bahagian Pasir Mas di Bunut Susu, Pasir Mas hari ini (17 Mac 2023).

Dua hari lalu, Zahid merayu rakyat Kelantan supaya memberi peluang kepada UMNO untuk tempoh lima tahun pada Pilihan Raya Negeri (PRN) nanti, bagi menyelesaikan masalah bekalan air negeri ini.

Kata Zahid masalah air di Kelantan adalah janji UMNO yang akan diselesaikan sekiranya diberi peluang oleh rakyat.

“Bagi saya di Kelantan, masalah air mesti diselesaikan dan itu adalah janji UMNO dan Barisan Nasional (BN). Dalam keadaan ini, pengundi Kelantan perlu membantu UMNO untuk sekali ini.

“Cuba beri peluang untuk UMNO hanya untuk lima tahun sahaja, jika dirasakan tidak okay, boleh tukar semula,” katanya.

Mengulas lanjut, Ibrahim memberitahu, janji atau sumpah akan menjadi pemimpin bersih dan menolak rasuah lebih baik dan rakyat pasti akan menghargainya.

Katanya yang juga dikenali sebagai Tok Him, budaya janji sudah lapuk dan tidak releven dengan dunia hari ini apabila rakyat sudah bijak membuat penilaian khususnya golongan muda.

“Janji UMNO selama ini sudah bertimbun yang tidak di tunaikan. Apakah… masih tidak sedar bahawa zaman mempersendakan minda rakyat sudah berakhir.

“Dasar UMNO, selagi tidak di beri kuasa mentadbir negeri, tiada pertolongan kerajaan Pusat. Bagi menang UMNO dulu, baru ada pertolongan dan apa jua masaalah untuk di selesaikan. Perkara ini sungguh tidak ada hati budi dan tidak menghormati Perlembagaan negara,” katanya menurut Utusan.

Bekas Ahli Parlimen Pasir Mas itu berkata, Pas tidak mampu untuk membangun negeri tanpa wang atau peruntukan yang cukup kerana mereka tidak mempunyai pemimpin kreativiti dan inovasi.

Katanya, pemimpin Pas lebih suka berceramah dengan ungkapan retorik sepanjang masa walaupun Kelantan mempunyai sumber berpotensi untuk dimajukan.

“Jika dapat royalti minyak pun, belum tentu akan di guna sebaik mungkin untuk kepentingan rakyat,” katanya.


Akta Antilompat Parti, kenapa ADUN Pulau Pinang yang dipecat pun perlu kosongkan kerusi?

Kerajaan DAP Pulau Pinang didakwa bersikap hipokrit dalam isu melibatkan Akta Antilompat Parti apabila tergesa-gesa membawa usul untuk mengosongkan empat buah kerusi Dewan Undangan Negeri (DUN) pada sidang DUN hari ini.

Jika akta tersebut dipinda di peringkat Persekutuan mengecualikan ia terpakai terhadap ADUN yang dipecat parti tetapi di peringkat negeri Pulau Pinang pula lain pula ceritanya apabila wakil rakyat yang dipecat parti pula mahu diarah mengosongkan kerusi mereka.

ADUN Sungai Acheh, Zulkifli Ibrahim mendakwa sikap hipokrit kerajaan negeri lebih terserlah apabila Ketua Menteri, Chow Kon Yeow yang juga Ahli Parlimen Tanjong sebelum ini bersama Ahli Parlimen Pantai Jerejak dan Bagan bersetuju di peringkat Persekutuan dengan pindaan undang-undang lompat parti yang menetapkan mana-mana yang dipecat dari parti atau parti itu keluar dari ikatan gabungan bersama parti-parti lain tak perlu kosongkan kerusi.

Bagaimanapun katanya, di peringkat negeri mereka tidak ambil pendekatan sama malah dilihat cuba menyekat suara empat ADUN terlibat di dalam dewan.

“Pengerusi DAP, Lim Guan Eng pada Ogos tahun lalu juga pernah menggesa Kerajaan Negeri Pulau Pinang untuk mengadakan sidang khas DUN bagi membolehkan perlembagaan negeri Pulau Pinang berhubung undang-undang antilompat parti diselaraskan dengan Perlembagaan Persekutuan.

“Namun apa yang mahu dilakukan kerajaan negeri pada sidang DUN kali ini bukannya untuk menyelaras undang-undang pindaan akta lompat parti negeri selaras dengan Persekutuan tetapi diadakan bagi membincangkan usul untuk kosongkan kerusi ini… nampak tak macam mana hipokritnya mereka,” katanya dipetik laporan Sinar Harian.

Menurutnya, apa yang cuba dilakukan kerajaan negeri ini hanya untuk kepentingan mereka sedangkan beliau dan tiga lagi ADUN yang terlibat tidak pernah lompat parti dan sedang menggunakan ruang undang-undang yang kini dalam proses rayuan di mahkamah.

Beliau berkata, kerajaan negeri seolah-olah tidak sabar untuk membawa usul ini ke dalam dewan bagi menyingkirkan mereka.

“Saya dan ADUN Seberang Jaya, Dr Afif Bahardin dipecat oleh parti kerana berbeza pandangan dan mungkin kami ini kritis dengan pimpinan parti… Adakah bila ada wakil rakyat yang dipecat oleh parti sahaja maka akan terpakai undang-undang atau akta lompat parti ini.

“Lebih kesian kepada dua lagi ADUN dari Parti Pribumi Bersatu Malaysia (Bersatu), Khalid Mehtab Mohd Ishaq (Bertam) dan Zolkifly Md Lazim (Teluk Bahang) yang sebelum pilihan raya mereka adalah wakil rakyat Bersatu malah sehingga kini pun masih Bersatu… tetapi apabila parti Bersatu tidak lagi bersama dalam gabungan Pakatan Harapan (PH) mereka pula menjadi mangsa,” katanya lagi.

Zulkifli berkata, walaupun DUN Pulau Pinang akan dibubarkan hanya beberapa bulan lagi bagi memberi laluan kepada Pilihan Raya Negeri (PRN) namun kerajaan negeri dilihat masih mahu membawa usul berkenaan kononnya mahu memperlihatkan mereka berpegang pada Perlembagaan Negeri.


Kesatuan penduduk teras bangunkan bangsa, negara: Perdana Menteri

Perdana Menteri Datuk Seri Ismail Sabri Yaakob mengingatkan rakyat Malaysia bahawa jatuh bangun serta kemuliaan sesebuah bangsa dan negara terletak kepada kesatuan dan kesepaduan penduduknya.

“Jangan kerana kita berbeza pendapat, berlainan wadah atau cara pendekatan, menyebabkan hilang nilai ukhuwah dan semangat perpaduan yang sekian lama terjalin,” katanya pada perutusan khas sempena sambutan Maulidur Rasul 2021M/1443H yang disiarkan secara langsung di RTM, hari ini.

Beliau memberi contoh, Rasulullah mengadakan perjanjian damai dengan pelbagai suku kaum yang tinggal berhampiran Madinah di wilayah utara dan selatan untuk meningkatkan kesefahaman serta memperbaharui hubungan berlandaskan prinsip kebenaran, selain menghindar kekacauan dan pertembungan kuasa.

“Kita jalin dan kukuhkan kembali perpaduan dengan ikatan kasih sayang dan toleransi sebagai sebuah Keluarga Malaysia yang besar.

“Siapa pun kita, sama ada seorang bapa, ibu, anak, jiran, pekerja, ketua di pejabat atau pemimpin masyarakat, agama atau politik, masing-masing perlu memainkan peranan untuk memulihkan kembali negara ini demi kesejahteraan Keluarga Malaysia,” katanya.

Sehubungan itu Perdana Menteri mengajak rakyat berganding bahu sebagai Keluarga Malaysia untuk memulihkan negara, selain menyesuaikan diri dengan norma baharu dalam mengharungi krisis berkembar ekonomi dan kesihatan yang mencabar ketika ini.

Ismail Sabri berkata, apa jua perbezaan perlu dijadikan sebagai kelebihan dan bukannya kelemahan, manakala sebarang persamaan dijadikan sebagai sumber kekuatan.

Berhubung tema sambutan Maulidur Rasul tahun ini iaitu ‘Manhaj Rabbani Ummah Berkualiti’, beliau berkata ianya menekankan prinsip Dasar Manhaj Rabbani iaitu rahmat, aman, bertuhan, bakti, adil, dan insani.

Perdana Menteri berkata semua nilai itu selari dengan konsep Keluarga Malaysia yang menekankan tiga teras utama iaitu Keterangkuman, Kebersamaan dan Kesyukuran, selain 20 nilai lain seperti amalan ihsan, beriman, kasih sayang dan bermusyawarah.

“Tema ini juga selari dengan Dasar Perpaduan Negara berkonsepkan Perpaduan Dalam Kepelbagaian, yang mana perpaduan dan integrasi nasional sudah lama diamalkan di negara ini termasuk dalam sambutan Maulidur Rasul.

“Ia dilakukan melalui penganugerahan Tokoh Maulidur Rasul kepada insan yang banyak berbakti kepada masyarakat merentasi agama dan bangsa.

“Pengiktirafan ini secara langsung menyumbang ke arah melahirkan generasi Malaysia yang memiliki semangat perpaduan dan kebersamaan serta saling menghormati, selari dengan konsep Keluarga Malaysia,” katanya.

Perdana Menteri berharap, sambutan Maulidur Rasul pada tahun ini dapat menghasilkan keinsafan dan kecintaan umat Islam negara ini kepada Rasulullah, dengan menyemarakkan semangat Keluarga Malaysia.


13 kematian akibat Covid semalam

Seramai 13 pesakit meninggal dunia akibat komplikasi Covid-19 semalam (Selasa, 26 April 2022), termasuk satu kes kematian di luar fasiliti kesihatan atau kes BID, lapor Kementerian Kesihatan (KKM), hari ini.

Jumlah itu menjadikan kumulatif kematian sejak Mac 2020 hingga semalam meningkat kepada 35,520 kes, termasuk 7,516 kes BID, menurut data laman sesawang CovidNOW yang dikemas kini, tengah malam tadi.

Tujuh negeri merekodkan kematian akibat Covid-19 semalam, dengan Selangor dan Kuala Lumpur masing-masing mencatat tiga kes, diikuti masing-masing dua di Kedah dan Perak, dan masing-masing satu kes di Melaka, Pahang dan Pulau Pinang.

Selangor kini mencatat kumulatif positif sebanyak 1,334,277 kes, dengan 1,290,623 pesakit telah pulih, dan 33,032 kes masih aktif.

Daripada jumlah kes aktif itu, seramai 32,483 pesakit menjalani kuarantin di rumah; 31 ditempatkan di PKRC; 480 dimasukkan ke hospital; dan 38 pesakit dirawat di unit rawatan rapi (ICU), dengan 19 daripadanya memerlukan alat bantuan pernafasan.

Sementara itu, daripada 3,361 jangkitan baharu yang dilaporkan semalam, 2,014 kes melibatkan individu yang telah menerima suntikan dos penggalak vaksin Covid-19; 775 (melengkapkan dua dos); 412 (tidak divaksinasi); dan 160 (belum lengkap vaksinasi).

Daripada 4,436,912 kumulatif positif sejak Januari 2020 hingga semalam, 4,339,521 pesakit telah pulih, dan 61,871 kes masih aktif, termasuk 60,162 pesakit menjalani kuarantin di rumah.

Seramai 77 pesakit ditempatkan di PKRC; 1,531 dimasukkan ke hospital; dan 101 pesakit dirawat di ICU, dengan 63 daripadanya memerlukan alat bantuan pernafasan, menurut laman sesawang CovidNOW.

Sehingga 25 April, lebih 70.11 juta dos vaksin Covid-19 telah diberikan kepada populasi di Malaysia, termasuk rakyat asing.

Daripada jumlah itu, 26,589,345 atau 81.4 peratus populasi telah menerima dua dos, dan 27,726,986 atau 84.9 peratus menerima sekurang-kurangnya satu dos.

Seramai 16,014,864 atau 68.1 peratus individu dewasa telah menerima dos penggalak.

Berita berkaitan: Kes positif hari ini naik sedikit

Pecahan kes Covid-19 mengikut negeri-negeri pada 26 April 2022.


Ng jarang terlibat mesyuarat penting seleweng dana 1MDB: Pembelaan

Jurubank Goldman Sachs Group Inc. Roger Ng tidak selalu menyertai mesyuarat yang diadakan oleh kalangan pemain utama dalam penyelewengan berbilion-bilion dolar wang 1Malaysia Development Berhad (1MDB), menurut keterangan dikemukakan pasukan pembelaan.

Ng, satu-satunya jurubank Goldman yang dibicarakan dalam skandal 1MDB, dituduh berkomplot dengan bekas bosnya Tim Leissner dan ahli perniagaan Malaysia dalam buruan, Jho Low, untuk melakukan penipuan di mana berbilion dolar telah diseleweng daripada dana kekayaan Malaysia.

Leissner, yang mengaku bersalah dan memberi keterangan terhadap Ng, berkata dia mengumpul lebih AS$60 juta wang sogokan daripada Jho Low dan membayar Ng lebih $35.1 juta.

Tetapi ketika peguam Ng mula membentangkan pembelaannya pada Khamis, mereka cuba menunjukkan bahawa Leissner bertemu beberapa kali dengan Jho Low dan individu lain yang terlibat dalam penipuan dana 1MDB apabila Ng tidak hadir.

“Tolong jangan beritahu Roger tentang pertemuan kami dengan rakan itu,” tulis Leissner dalam mesej Blackberry kepada seorang lagi kakitangan Goldman pada 2012 ketika Leissner, Low dan Ng berada di Hong Kong selepas salah satu daripada urus niaga bon 1MDB ditutup.

Rekod menunjukkan, tidak lama kemudian, sebuah akaun luar pesisir atas nama isteri Leissner membayar sogokan AS$2 juta kepada seorang penasihat Perdana Menteri Malaysia ketika itu, Datuk Seri Najib Razak, lapor Bloomberg.

Keesokan harinya, Jho Low dan Leissner masing-masing terbang ke Las Vegas untuk pesta gala hari jadi, menurut pembantu di firma guaman peguam bela Teny Geragos, Katelyn Giesler.

Walaupun Leissner disenaraikan dalam kalangan tetamu Malaysia untuk acara anjuran Jho Low, nama Ng tidak disenarai, kata Giesler.

Ng juga tidak berada di atas kapal layar di Mediterranean yang disewa oleh Jho Low pada Julai 2013 apabila dia menghadiahkan isteri Najib, Datin Seri Rosmah Mansor, kalung berlian merah jambu 22 karat yang dibeli dengan dana 1MDB, kata Giesler dalam keterangan di Mahkamah Persekutuan New York.

Ng juga tidak menyertai Leissner dan Najib untuk makan malam di San Tropez beberapa hari kemudian, katanya, sambil menyatakan bahawa rekod menunjukkan dia tidak berada di Eropah pada masa itu.

Pendakwa raya menangguhkan kes mereka awal Khamis selepas saksi terakhir, ejen FBI, menunjukkan kepada juri beberapa e-mel dan rekod lain yang dikatakan kerajaan sebagai bukti Ng bersubahat dengan Jho Low.

Semalam, juri Mahkamah Persekutuan AS dalam perbicaraan Ng, melihat bukti kukuh tentang barang kemas yang dibeli dengan wang 1MDB.

Bagaimanapun, juri tidak dapat melihat kalung sebenar bernilai AS$23 juta dengan berlian merah jambu yang cukup besar yang dicipta oleh tukang emas berprestij New York, Lorraine Schwartz untuk Rosmah.

Mereka juga tidak ditunjukkan gambar rantai dan berlian merah jambu itu, ketika perbicaraan pada Rabu, sebaliknya hanya melihat invois.

Ng, 49, berdepan pertuduhan konspirasi berkait pengubahan wang haram dan melanggar undang-undang antirasuah.

Pendakwa raya dalam kenyataan pembukaan di Mahkamah Persekutuan Brooklyn, sebelum ini berkata Ng didakwa menerima jutaan dolar wang sogokan kerana membantu menggelapkan dana 1MDB.

Ng mengaku tidak bersalah dan peguamnya, Marc Agnifilo, dalam kenyataan pembukaan berkata anak guamnya tidak mempunyai sebarang peranan dalam skim itu yang didakwa dilakukan Leissner dan Jho Low.

Perbicaraan bersambung Isnin.


Ringgit dijangka lepasi paras RM4.70 minggu hadapan

Tren penyusutan ringgit dijangka berterusan dalam dagangan pada minggu hadapan, ia selepas nilai mata wang negara itu merosot sepanjang minggu ini.

Penganalisis kewangan menjangkakan nilai ringgit akan melepas paras RM4.70 berbanding dolar pada minggu hadapan, ia selepas kerajaan diterajui UMNO-Barisan Nasional (BN) mengumumkan pembubaran Parlimen bagi memberi laluan Pilihan Raya Umum Ke-15 (PRU-15) diadakan pada masa terdekat.

Menurut laporan, nilai ringgit dijangka berlegar sekitar 4.69 dan 4.72, berikutan data inflasi Amerika Syarikat (AS) yang lebih kukuh daripada yang diramalkan semasa September lepas

Rakan Kongsi Pengurusan SPI Asset Management, Stephen Innes berkata pasaran tidak melihat kemungkinan ringgit akan meningkat semula berbanding dolar US selepas indeks harga pengguna (IHP) AS yang agak mantap bakal menjadi faktor utama kenaikan kadar faedah yang lebih agresif oleh Rizab Persekutuan.

“Risiko politik sekitar pilihan raya akan datang juga telah diketengahkan dalam kelemahan ringgit sepanjang minggu dan ia akan terus memuncak pada minggu akan datang.

“Apa pun, faktor utama di tengah-tengah kelemahan ringgit adalah sistem kewangan serta ekonomi global yang tidak bermaya, yang akhirnya hanya ada satu tempat selamat sebenar di dunia iaitu dolar US,” katanya kepada Bernama.

Innes juga menyatakan bahawa pemecahan pada paras 4.70 semasa Jumaat adalah tidak menyenangkan dan ia mungkin mengakibatkan lebih banyak kelemahan kerana pasaran ekuiti dan bon yang kurang memberangsangkan boleh membawa kepada aliran keluar yang lebih banyak.

Sementara itu, Ketua Penyelidikan dan Penasihat Kekayaan UOB Kay Hian Wealth Advisors Sdn Bhd, Mohd Sedek Jantan berpendapat pada asasnya, ringgit masih dalam keadaan baik dan menjangkakan ia kurang menentu berbanding mata wang Asia lain.

“Data ekonomi terkini dalam laporan ‘Distributive Trade Sales’ serta Indeks Pengeluaran Perindustrian (IPI) yang dikeluarkan awal minggu ini menyokong pandangan kami terhadap ringgit,” katanya.

Pertumbuhan IPI menokok kepada 13.6 peratus dari tahun ke tahun, terpantas dalam tempoh 15 bulan, didorong oleh pertumbuhan output pembuatan yang lebih baik iaitu 14.9 peratus dari tahun ke tahun, yang sejajar dengan prestasi eksport yang lebih kukuh.

“Pecutan dalam pertumbuhan IPI juga mencerminkan pertambahan aktiviti pengeluaran pada Julai hingga Ogos 2022, membayangkan pertumbuhan Keluaran Dalam Negara Kasar (KDNK) yang kukuh menjelang suku ketiga 2022,” katanya.

Ringgit terus melembap untuk minggu yang baru berakhir, dipengaruhi oleh faktor dalaman dan luaran.

Pada Jumaat, ringgit susut berbanding dolar US kepada 4.7025/7065 daripada 4.6480/6520 yang direkodkan semasa minggu sebelumnya.

Dari Jumaat ke Jumaat, ringgit diniagakan lebih lemah berbanding sekumpulan mata wang utama.

Ia susut berbanding dolar Singapura kepada 3.3009/3042 daripada 3.2529/2559 sebelum ini, merosot berbanding pound Britain kepada 5.2870/2915 daripada 5.2132/2177 yang disaksikan pada minggu lepas dan jatuh berbanding euro kepada 4.5741/5780 daripada 4.5574/5613.

Bagaimanapun, ia meningkat berbanding yen Jepun kepada 3.1836/1867 daripada 3.2084/2116 sebelumnya.


184 kes baharu, dua kematian

Jumlah jangkitan harian Covid-19 dalam tempoh 24 jam semalam (Selasa, 7 Februari 2023) meningkat sedikit kepada 184 kes, termasuk tiga kes import, berbanding 175 yang dilaporkan pada Isnin, tetapi rendah daripada 211 yang dicatat pada Ahad.

Kes baharu itu, termasuk 12 jangkitan yang melibatkan kanak-kanak iaitu tujuh kes berusia 0 hingga empat tahun, dan lima lagi kes (lima hingga 12 tahun), menurut data laman sesawang Github Kementerian Kesihatan (KKM) yang dikemas kini tengah malam tadi.

Jumlah itu menjadikan kumulatif jangkitan sejak kes pertama Covid-19 dilaporkan di Malaysia pada 25 Januari 2020 sebanyak 5,038,354 kes, dengan 4,991,426 pesakit telah pulih, termasuk 253 yang sembuh semalam.

Daripada jumlah jangkitan semalam juga, 135 kes melibatkan individu yang telah menerima suntikan vaksin penggalak; 26 kes (individu lengkap vaksinasi); satu kes (individu belum lengkap vaksinasi); dan 22 kes (individu tidak divaksinasi).

Menurut data laman sesawang KKMNow yang dikemas kini tengah malam tadi, sebanyak 9,981 kes masih aktif, turun berbanding 10,053 yang dilaporkan pada Isnin.

Sehingga semalam juga seramai 9,621 pesakit Covid-19 masih menjalani kuarantin di rumah (9,659 pada Isnin), sementara 357 pesakit mendapatkan rawatan di hospital (388 pada Isnin).

Empat pesakit pula dimasukkan ke unit rawatan rapi, berbanding enam pada Isnin, dengan semuanya memerlukan alat bantuan pernafasan.

KKM juga melaporkan dalam tempoh 24 jam semalam, dua pesakit meninggal dunia akibat komplikasi Covid-19 di Johor.

Ini menjadikan kumulatif kematian akibat Covid-19 sejak 17 Mac 2020 hingga semalam, adalah sebanyak 36,946 kes, termasuk 7,871 pesakit meninggal dunia di luar fasiliti kesihatan atau ‘brought in death (BID.

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


5,753 orang pengundi meninggal dunia masih belum dipotong nama

Laporan Ketua Audit Negara (LKAN) mendedahkan penemuan sebanyak 5,753 orang warganegara yang meninggal dunia masih belum dipotong nama mereka dalam sistem Suruhanjaya Pilihan Raya (SPR).

Penemuan tersebut mendapati nama pengundi yang sudah meninggal dunia dalam rekod Jabatan Pendaftaran Negara (JPN) tetapi nama mereka masih wujud dalam senarai Daftar Pemilih Induk (DPI) dan belum dibuat pemotongan oleh SPR.

“Semak silang antara data DPI ST3 (Suku Tahun Ketiga)/2019 dan rekod pemegang kad pengenalan dalam sistem JPN pada 10 Disember 2020 mendapati sejumlah 5,753 warganegara yang telah didaftarkan meninggal dunia dalam rekod JPN masih wujud dan belum dibuat penandaan pemotongan di dalam DPI,” kata laporan audit tersebut.

Daripada laporan tersebut, negeri Johor mencatatkan jumlah tertinggi nama pengundi yang sudah meninggal dunia tetapi masih belum dipotong, sebanyak 806 orang.

Laporan itu juga mendedahkan enam daripada 712 nama pemilih meninggal dunia masih wujud dan belum dipotong nama semasa Pilihan Raya Umum ke-14 (PRU14) yang telah diadakan pada 9 Mei 2018 lepas.

“Semakan lanjut Audit terhadap DPI ST3 (Suku Tahun Ketiga)/2019 mendapati enam daripada 712 pemilih tersebut wujud dalam Daftar Pemilih Pilihan Raya (DPPR) bagi PRU14 yang telah diadakan pada 9 Mei 2018.

“PRU14 menggunakan data DPI sehingga ST4 (Suku Tahun Keempat)/2017,” katanya lagi.

Selain itu, pihak Audit juga mendedahkan hasil semakan terbaharu yang dijalankan di Selangor mendapati mendapati 694 pemilih yang telah meninggal dunia masih berstatus aktif dan belum dibuat pemotongan dalam DPI,” katanya.

Pada 7 hingga 9 September 2020, pihak Audit telah membuat semakan lanjut terhadap 709 sampel rekod pemilih di Negeri Selangor yang telah meninggal dunia.

“Hasil semakan tersebut mendapati 694 pemilih yang telah meninggal dunia masih berstatus aktif dan belum dibuat pemotongan dalam DPI,” katanya.

Satu analisisa juga dijalankan terhadap Daftar Pemilih Tahun 2019 semasa Pilihan Raya Kecil (PRK) Dewan Undangan Negeri N.23 Chini yang dikemas kini sehingga 7 Mei 2020 bagi pengesahan lanjut pemilih yang telah meninggal dunia.

“Pihak Audit telah membuat semakan dokumen DPPR yang ditanda oleh Kerani Pilihan Raya1 semasa PRK tersebut di Ibu Pejabat SPR pada 17 Disember 2020.

“Semakan Audit mendapati nama 10 pengundi yang telah meninggal masih wujud dalam DPPR dan tidak ditanda potong seperti dalam Jadual 20,” katanya.

Susulan pendedahan laporan audit tersebut, SPR akan mengadakan perbincangan lanjut dengan pihak JPN bagi membincangkan pelan tindakan penambahbaikan terhadap kerjasama antara SPR dan JPN untuk memastikan kelancaran perkongsian maklumat kematian warganegara antara JPN dan SPR.

Akses kepada maklumat kematian warganegara adalah tertakluk kepada wujudnya maklumat kematian tersebut dalam sistem. Tarikh proses rekod kematian mungkin berbeza dengan tarikh daftar kematian tersebut.


Belum apa-apa dan nak salah guna kuasa, kata Peja kepada Rafizi, PH

Ancaman terbuka Pakatan Harapan (PH) terhadap Ketua Pesuruhjaya Suruhanjaya Pencegahan Rasuah Malaysia (SPRM) dan penjawat awam adalah pengakuan bahawa parti itu akan menyalahgunakan kuasanya jika ia membentuk Kerajaan Persekutuan selepas Pilihan Raya Umum Ke-15 (PRU-15), Sabtu ini.

Timbalan Pengerusi Perikatan Nasional Datuk Seri Ahmad Faizal Azumu berkata demikian merujuk kepada kenyataan Timbalan Presiden PKR Rafizi Ramli pada Rabu (16 November) bahawa dia akan pergi mencari Tan Sri Azam Baki, jika PH menang PRU-15.

Ahmad Faizal berkata ugutan ini dibuat semata-mata kerana SPRM sedang menjalankan siasatan ke atas syarikat Rafizi, Invoke Solutions Sdn Bhd.

“Adalah jelas bahawa Rafizi dan pimpinan PH berpendapat mereka terkecuali daripada undang-undang dan tindakan penguatkuasaan.

“Ancaman Rafizi adalah pengakuan terbuka olehnya bahawa PH yang didominasi DAP mempunyai rancangan menyalahgunakan kuasa untuk mengambil tindakan terhadap penjawat awam yang hanya menjalankan tugas.

“Tidak pernah dalam sejarah negara, seorang pemimpin utama gabungan politik utama iaitu PH membuat pengakuan terbuka menyalahgunakan kuasa untuk membalas dendam terhadap penjawat awam,” katanya dalam satu kenyataan hari ini (Khamis, 17 November 2022).

“Ini akan memberi kesan negatif kepada semua penjawat awam yang menjalankan tugas dengan ikhlas dan saksama selama ini, katanya sambil menambah bahawa salah guna kuasa adalah kesalahan jenayah yang serius di bawah Kanun Keseksaan dan Akta SPRM.

Ahmad Faizal juga menegaskan bahawa selepas membentuk kerajaan pada 2018, PH menggugurkan kes rasuah terhadap pemimpin DAP Lim Guan Eng, walaupun ia dibantah oleh SPRM.

Beliau menuntut Majlis Tertinggi PH dan calon Perdana Menterinya Datuk Seri Anwar Ibrahim menyatakan pendirian mereka dengan segera mengenai penghinaan dan ugutan yang dilemparkan terhadap penjawat awam.

“Adakah PH dan Anwar bersedia menarik balik ugutan mereka terhadap ketua pesuruhjaya SPRM dan memohon maaf kepada semua penjawat awam negara?” dia menyoal.

Ahmad Faizal juga berkata pihak berkuasa perlu menyiasat dan bertindak terhadap ugutan dan pengakuan Rafizi mengenai salah guna kuasa.

Terdahulu, ketika berucap menyempurnakan Majlis Pelancaran Manifesto PN Perak di sebuah hotel di Ipoh hari ini, Ahmad Faizal berkata Perikatan Nasional Perak menawarkan 50,000 tapak rumah kepada rakyat di negeri itu jika diberi mandat mentadbir kerajaan negeri selepas PRU-15.

Tawaran itu merupakan salah satu yang terkandung di dalam Manifesto Perikatan Nasional Perak yang dilancarkan hari ini.


Ampun Najib permain kedaulatan undang-undang: Badan peguam

Pengampunan diraja untuk Datuk Seri Najib Razak kini adalah pramatang kerana bekas Perdana Menteri itu masih menghadapi empat kes jenayah, kata Presiden Badan Peguam Malaysia Karen Cheah hari ini.

Beliau juga berkata walaupun Najib berhak memohon berbuat demikian, memberinya pengampunan sejurus selepas dia memulakan pemenjaraannya akan mempermainkan sistem keadilan jenayah dan kedaulatan undang-undang Malaysia.

“Adalah pendirian Badan Peguam Malaysia bahawa pengampunan penuh seawal-awalnya akan dianggap sebagai pramatang memandangkan bekas Perdana Menteri itu masih menghadapi banyak pertuduhan pengubahan wang haram dan pecah amanah jenayah.

“Satu preseden berbahaya akan ditetapkan jika pengampunan diraja diberikan dalam kes ini, ia akan kelihatan mereka yang memegang jawatan eksekutif berkuasa pada masa lalu dan masih menghadapi tuduhan jenayah yang sama di hadapan mahkamah adalah di atas undang-undang atau tidak boleh dicela,” kata Cheah.

Cheah berkata sejak skandal 1Malaysia Development Berhad (1MDB) terbongkar pada 2015, reputasi negara telah menjadi sinonim dengan rasuah dan menyerlahkan penyalahgunaan kuasa yang parah.

Tetapi keputusan Mahkamah Persekutuan pada 23 Ogos 2022 untuk menghantar Najib ke penjara memulihkan kepercayaan orang ramai terhadap badan kehakiman dan kedaulatan undang-undang, katanya.

“Sepanjang kisah itu, perlu diperhatikan bahawa bekas Perdana Menteri itu masih belum menunjukkan penyesalan atas tindakannya.

“Walaupun berkali-kali menggambarkan dirinya sebagai mangsa sepanjang prosiding di Mahkamah Persekutuan, sama ada melalui cabaran mengenai representasi undang-undang atau meminta penarikan balik Ketua Hakim Negara, Badan Peguam Malaysia berpandangan bahawa memberikan pengampunan diraja kepadanya secara langsung bertentangan dengan keputusan Mahkamah Persekutuan dan memberikan satu bentuk kebebasan daripada undang-undang.

“Sekali lagi, secara ringkasnya, ini akan mempermainkan sabitan dan hukuman yang dijatuhkan oleh badan kehakiman bebas,” katanya menurut MalayMail.

Merujuk kepada Datuk Seri Anwar Ibrahim, Allahyarham Datuk Mokhtar Hashim, dan Allahyarham bekas Menteri Besar Selangor Datuk Harun Idris, Cheah menegaskan bahawa penerima pengampunan diraja sebelum ini telah menjalani sebahagian besar daripada hukuman penjara mereka sebelum dibebaskan.

Oleh itu, beliau berkata Najib – yang hanya menjalani hukuman kurang daripada sebulan dengan sebahagian besar daripadanya di bilik mahkamah dan hospital – harus menjalani lebih banyak hukuman sebelum permohonannya dipertimbangkan.

“Walaupun bekas Perdana Menteri itu berhak untuk mendapatkan pengampunan diraja, adalah pandangan Badan Peguam Malaysia bahawa dia tidak layak mendapat pengampunan sedemikian daripada Yang di-Pertuan Agong, pada ketika ini,” katanya.

Najib kini menjalani hukuman penjara 12 tahun di Penjara Kajang selepas panel lima hakim Mahkamah Persekutuan mengekalkan sabitan dan hukuman atas kesalahan menyeleweng RM42 juta dana SRC International Sdn Bhd.

Pengampunan diraja adalah di bawah Perkara 42(1) Perlembagaan Persekutuan, yang memberikan Agong atau Sultan kuasa untuk memberikan pengampunan atau penangguhan hukuman kepada banduan.

Pengampunan penuh Anwar diberikan kepadanya apabila Pakatan Harapan memenangi Pilihan Raya Umum Ke-14 pada 2018, permintaan yang dibuat oleh Perdana Menteri ketika itu Tun Dr Mahathir Mohamad dengan Yang di-Pertuan Agong.

Sebelum ini, bekas Ketua Hakim Negara Tun Abdul Hamid Mohamad berkata pembebasan Anwar telah menjadi contoh bahawa pengampunan diraja boleh dilakukan atas sebab politik.


Warga emas dikenakan waran tangkap selepas tak hadir mahkamah

Mahkamah Persekutuan mengeluarkan waran tangkap terhadap seorang wanita warga emas, yang sebelum ini dibebaskan daripada pertuduhan membunuh pembantu rumahnya warga Indonesia, selepas dia gagal hadir pada prosiding kes itu hari ini.

Waran tangkap itu dikeluarkan panel tiga hakim diketuai Hakim Datuk Vernon Ong Lam Kiat terhadap M.A. Ambika, 63, selepas mahkamah tidak menerima sijil sakit yang dikemukakan oleh anak perempuan Ambika, R. Jayavartiny bagi pihak ibunya, menurut laporan Bernama.

“Mahkamah telah ditunjukkan sijil sakit responden (Ambika) yang menyatakan mengenai keadaannya. Doktor yang memeriksa responden juga telah dimaklumkan mengenai prosiding mahkamah pada hari ini. Namun, sijil sakit itu tidak menyatakan bahawa responden tidak boleh hadir hari ini. Oleh itu, mahkamah tidak boleh menerima sijil sakit ini.

“Kes ini telah tertangguh beberapa kali disebabkan responden tidak hadir. Mengikut prosiding, bagi kes rayuan jenayah, kedua-dua pihak (perayu dan responden) perlu hadir. Maka, kami tiada pilihan selain mengeluarkan waran tangkap bagi memaksa responden hadir ke mahkamah,” kata Hakim Ong yang bersidang bersama Hakim Puan Sri Zaleha Yusof dan Datuk Harmindar Singh Dhaliwal.

Mahkamah kemudian menetapkan 24 Jan depan untuk pengurusan kes itu.

Hari ini sepatutnya ditetapkan untuk mendengar rayuan pendakwaan terhadap keputusan Mahkamah Rayuan pada 22 Sept 2020 yang mengekalkan pembebasan Ambika atas kesalahan membunuh.

Pada April 2019, Mahkamah Tinggi Pulau Pinang membebaskan Ambika daripada pertuduhan membunuh pembantu rumahnya Adelina Lisao, 26, warga Indonesia, di rumahnya di Taman Kota Permai, Bukit Mertajam, Pulau Pinang pada 10 Feb, 2018.

Adelina meninggal dunia kerana kegagalan organ akibat daripada penderaan yang didakwa dilakukan terhadap dirinya.

Dalam penghakimannya, Hakim Mahkamah Tinggi Datuk Akhtar Tahir berkata Ambika dibebaskan ketika perbicaraan sedang berjalan berikutan timbalan pendakwa raya tidak memberikan alasan kukuh apabila mengemukakan permohonan bagi dilepaskan tanpa dibebaskan (DNAA).

Katanya peguam bela telah menggesa mahkamah memberikan pembebasan, memberikan alasan faktor umur dan masalah kesihatan dihadapi tertuduh, mengikut Seksyen 254 (3) Kanun Prosedur Jenayah, dan menurutnya di bawah seksyen itu, adalah jelas mahkamah di bawah keadaan tertentu mempunyai budi bicara untuk memerintahkan pembebasan dan bukannya DNAA.

Terdahulu, Timbalan Pendakwa Raya Datuk Mohd Dusuki Mokhtar memohon waran tangkap dikeluarkan terhadap responden (Ambika) berikutan wanita itu jelas dengan sengaja tidak hadir ke mahkamah hari ini.

“Responden sepatutnya tahu prosiding hari ini kerana notis kehadiran telah dihantar ke rumahnya di Pulau Pinang, kira-kira 8 malam, semalam. Sebelum ini, hampir tujuh kali pihak polis telah cuba menyerahkan notis itu kepada responden secara serahan tangan namun gagal.

“Apabila pihak polis sampai di rumah responden, didapati pintu pagar bertutup dan apabila loceng rumah dibunyikan, tiada orang keluar. Polis juga cuba bertanyakan kepada jiran responden dan jiran memaklumkan rumah itu didiami dua orang wanita India iaitu seorang ibu dan anak, tetapi mereka tidak pernah bertegur sapa.

“Notis kehadiran itu turut ditampal pada pagar rumah responden dan responden dan anaknya sepatutnya tahu kewujudan notis tersebut,” katanya yang turut memaklumkan ini bukan pertama kali wanita itu tidak hadir pada prosiding mahkamah yang telah dijadualkan.

Sementara itu, Jayavartiny, yang mengemukakan sijil sakit ibunya ke mahkamah, memaklumkan kepada panel hakim bahawa ibunya tidak sihat dan mempunyai kesukaran untuk berjalan.

“Ibu saya dibawa ke hospital di Pulau Pinang pada 7 Dis kerana sakit lutut dan sukar berjalan. Keadaannya semakin teruk kerana ibu tidak dapat berdiri dan dia hanya baring di atas katil,” katanya yang turut memaklumkan bahawa ibunya tahu mengenai prosiding hari ini.

Ketika ditemui pemberita selepas prosiding, Konsul Jeneral Indonesia di Pulau Pinang Bambang Suharto berkata tindakan mahkamah mengeluarkan waran tangkap dilihat sebagai satu perkembangan yang baik dan pihaknya berharap keadilan dapat diberikan kerana keputusan mahkamah terdahulu, melepas dan membebaskan Ambika telah mengecewakan Indonesia terutamanya keluarga Adelina.


Jumlah pemberian vaksin harian kembali melepasi 500,000 dos

Jumlah pemberian vaksin harian di seluruh negara kembali melepasi angka 500,000 dos suntikan semalam, sekali gus mempercepatkan lagi usaha mencapai imuniti kelompok dalam usaha mengekang jangkitan Covid-19.

Menerusi data dikeluarkan Jawatankuasa Khas Jaminan Akses Bekalan Vaksin Covid-19 (JKJAV) hari ini, semalam sahaja 525,342 dos vaksin diberikan membabitkan 197,962 penerima dos pertama dan 327,380 penerima melengkapkan dos kedua masing-masing.

Daripada jumlah itu Selangor merekodkan pemberian tertinggi dengan 112,858 dos membabitkan 22,166 dos pertama dan 90,692 dos kedua.

Dua lagi negeri yang merekodkan pemberian vaksin tertinggi semalam ialah Johor sebanyak 68,201 dos membabitkan 36,996 dos pertama dan 31,205 dos kedua; diikuti Kuala Lumpur dengan 60,097 dos (7,331 dos pertama dan 52,765 dos kedua).

Secara keseluruhan sejak Program Imunisasi Covid-19 Kebangsaan (PICK) dilancarkan Februari lalu sehingga semalam, lebih 26.38 juta dos suntikan telah diberikan di seluruh negara.

Daripada jumlah itu 16,545,384 atau 70.7 peratus daripada populasi dewasa Malaysia menerima dos pertama dan 9,843,521 atau 42.0 peratus lagi dos kedua.


Covid-19 dikesan di dua sekolah asrama di Perak

Penularan Covid-19 melibatkan pelajar sekolah dan kolej matrikulasi terus meningkat apabila dua lagi sekolah berasrama penuh di Perak  diserang wabak itu.

Di PERAK, Menteri Besar Datuk Seri Saarani Mohamad berkata Maktab Rendah Sains MARA (MRSM) Sultan Azlan Shah di Kuala Kangsar merekodkan enam kes positif dalam kalangan pelajar Tingkatan Lima.

Katanya satu institusi lagi melibatkan sekolah berasrama penuh di Bagan Datuk, juga membabitkan jangkitan dalam kalangan pelajar, namun tidak mendedahkan nama sekolah itu.

“Mereka yang dijangkiti diasingkan seterusnya menjalani kuarantin di asrama berasingan dan tiada penutupan sekolah dilakukan setakat ini,” katanya hari ini memetik laporan Bernama.

Jangkitan kes Covid-19 di MRSM Sultan Azlan Shah diletakkan di bawah kluster Jalan Kuala Kangsar, Gerik, manakala kes di sekolah berasrama penuh di Bagan Datuk diletakkan di bawah kluster Batu 20 Selekoh membabitkan 12 pelajar.

Mengenai kes pertama positif Covid-19 varian Omicron yang dikesan di Perak, Saarani berkata beliau telah memanggil mesyuarat Jawatankuasa Keselamatan dan Kesihatan negeri semalam dan mendapati keadaan adalah terkawal.

“Individu yang positif itu telah mematuhi prosedur operasi standard ditetapkan termasuk menjalani kuarantin selama 10 hari, semua kontak rapat juga disahkan negatif jadi tiada isu,” katanya.

Di NEGERI SEMBILAN, Kluster Intan Delima 2.0 mencatatkan 36 kes positif Covid-19 setakat ini, melibatkan pelajar dan pensyarah Kolej Matrikulasi Negeri Sembilan di Kuala Pilah.

Pengerusi Jawatankuasa Keselamatan dan Pengurusan Bencana Daerah Kuala Pilah, Mohd Faizal Abdul Manap berkata semua yang positif dihantar ke Pusat Kuarantin dan Rawatan Covid-19 Tampin dan berada dalam keadaan stabil.

“532 warga kolej telah disaring dan disahkan negatif. Pihak kolej melaksanakan kawalan secara pentadbiran bermula Khamis, bagi mengelakkan penularan wabak yang mana pergerakan keluar masuk tidak dibenarkan, sekiranya ingkar tindakan kompaun akan dikenakan,” katanya kepada Bernama.

Semalam 105 warga kolej yang merupakan kontak rapat telah diarahkan untuk menjalani kuarantin, sementara menunggu keputusan ujian saringan Covid-19.

Sementara itu, Pengarah Keselamatan Majlis Keselamatan Negara Negeri Sembilan Roslin Abd Hamid berkata setakat ini jangkitan Covid-19 di sekolah harian adalah terkawal, dan tiada institusi dikenakan Perintah Kawalan Pergerakan Diperketatkan.


Kerajaan AS sumbang derma PBSM bantu mangsa banjir

Sumbangan sebanyak RM420,000 disalurkan kerajaan Amerika Syarikat (AS) kepada Persatuan Bulan Sabit Merah (PBSM) Malaysia untuk digunakan bagi tujuan membantu mangsa banjir.

Dalam satu kenyataan, sumbangan dana tersebut menurut Kedutaan AS disalur menerusi Agensi Pembangunan Antarabangsa AS kepada PBSM dengan kerjasama Persekutuan Antarabangsa Persatuan Palang Merah dan Bulan Sabit Merah.

“Bagi pihak rakyat AS, Kedutaan AS di Kuala Lumpur menzahirkan rasa simpati kepada mangsa banjir di Malaysia, baru-baru ini.

“Bagi meringankan usaha membantu, kerajaan AS melalui Agensi Pembangunan Antarabangsa Amerika Syarikat, menyumbangkan RM420,000 kepada PBSM Malaysia, dengan kerjasama Persekutuan Antarabangsa Persatuan Palang Merah dan Bulan Sabit Merah.

“Dana ini bagi menyokong penyediaan perkhidmatan kesihatan kepada isi rumah yang terjejas dengan banjir di Malaysia, termasuk memberi perkhidmatan perubatan, pencegahan penyakit dan kesihatan mental,” katanya dalam kenyataan, hari ini.

Menerusi kenyataan sama, Chargé d’affaires Kedutaan AS di Malaysia, Michael Newbill, berkata pihaknya menghargai usaha gigih PBSM Malaysia dan Persekutuan Antarabangsa Persatuan Palang Merah dan Bulan Sabit Merah dalam bertindak balas terhadap bencana banjir itu, selain kerja berterusan menyokong usaha bantuan COVID-19.

Beliau berharap dana berkenaan akan membantu mereka dalam usaha memberikan bantuan kepada penduduk yang terjejas akibat banjir.

“Saya dan rakan sekerja juga bekerjasama mengumpul dana bagi membantu ahli komuniti kedutaan kami sendiri yang rumah dan keluarga mereka terjejas akibat banjir,” katanya.

Sementara itu, Setiausaha Agung PBSM Malaysia, Hakim Hamzah, berkata sumbangan kerajaan AS itu amat membantu mereka memastikan bantuan berterusan kepada mangsa banjir.

“Ini termasuk makanan, air bersih, bekalan perubatan dan kit kebersihan kepada orang ramai di seluruh kawasan yang paling teruk terjejas di Malaysia,” katanya.

Ketua Delegasi Malaysia Persekutuan Antarabangsa Palang Merah dan Bulan Sabit Merah, Alka Kapoorsharma, pula memaklumkan sumbangan itu penting untuk penyediaan bantuan segera dan sokongan jangka panjang bagi mangsa banjir.


Terima kasih Kuala Selangor, kata Tengku Zafrul

MESKI tewas dalam penyertaan pilihan raya pertamanya, calon Barisan Nasional (BN) Parlimen Kuala Selangor, Tengku Datuk Seri Zafrul Tengku Abdul Aziz akui pengalaman itu satu penghormatan buat dirinya.

Beliau yang juga Bendahari UMNO Selangor memperoleh 30,031 undi sempat berterima kasih kepada pengundi, jentera dan penyokong parti yang membantunya pada kempen Pilihan Raya Umum ke-15 (PRU-15).

“Terima kasih kepada semua pengundi Kuala Selangor. Terima kasih juga kepada semua jentera dan penyokong BN.

“Satu penghormatan dapat mengenali dan bekerjasama dengan anda semua. You are the best! Insya-Allah jika ada rezeki, kita jumpa lagi,” katanya dalam kemas kini status di Facebooknya, hari ini.

Tengku Zafrul tewas kepada penyandang kawasan itu, Datuk Seri Dr Dzulkefly Ahmad yang memperoleh majoriti 1,002 undi dengan jumlah 31,033 undi.

Pada PRU-14, Dr Dzulkefly yang juga bekas menteri kesihatan itu menang dengan majoriti 8,498 undi.

Calon Perikatan Nasional (PN), Mohd Noor Mohd Sahar memperoleh 23,639 undi, manakala calon Pejuang, Mohd Shaid Rosli ketinggalan dengan 1,778 undi.


Nazri cabar pemimpin UMNO galak gesa PRU-15 segera jumpa Agong

Ahli Parlimen Padang Rengas Datuk Seri Nazri Aziz mencabar pemimpin UMNO yang mendesak supaya Pilihan Raya Umum Ke-15 (PRU-15) diadakan lebih awal supaya menghadap dan meminta terus kepada Yang di-Pertuan Agong.

Bekas Setiausaha Agung Barisan Nasional (BN) itu berkata pemimpin UMNO – yang tidak beliau namakan itu – sepatutnya berbuat demikian daripada terus memberi tekanan kepada Perdana Menteri Datuk Seri Ismail Sabri Yaakob.

“Penentuan tarikh PRU-15 adalah di tangan Agong.

“Pendapat saya mudah sahaja. Jika anda benar-benar mahukan pilihan raya sekarang, pergi dan minta sahaja daripada Agong (sendiri).

“Dan maklumkan kepada perdana menteri tentang hasilnya nanti, jika anda cukup berani,” kata Nazri memetik laporan sebuah akhbar hari ini.

Sambil berkata mereka yang cuba memaksa PRU-15 mengejut sekarang berbuat demikian kerana kepentingan peribadi, Nazri menyifatkan perbincangan terbuka mengenai tarikh PRU akan datang sebagai tindakan tidak menghormati kuasa Agong.

Sebelum ini, Ismail Sabri dalam temu bual dengan akhbar Jepun Nikkei Asia minggu lepas berkata bahawa sekarang adalah masa yang sukar untuk mengadakan pilihan raya, memetik inflasi negara yang semakin meningkat dan krisis kos sara hidup.

Bagaimanapun, selepas pemimpin UMNO secara terbuka memberi tekanan kepadanya ketika konvensyen ulang tahun ke-48 BN minggu lalu, Perdana Menteri berjanji akan mengadakan PRU sebaik sahaja gabungan itu bersedia menghadapinya.

Nazri sebelum ini menuduh pemimpin UMNO memburukkan Ismail Sabri sebagai mementingkan diri sendiri dan tidak bertanggungjawab, dan mengulanginya dalam kenyataan terbarunya apabila menyatakan bahawa kos mengadakan pilihan raya akan menjejaskan keupayaan kerajaan dalam menangani krisis ekonomi.

“Dengan kos PRU-15 dijangka RM1 bilion jika ia diadakan sekarang, di mana kita boleh mencari wang sebanyak itu?” soal beliau.

Secara berasingan, Ketua Penerangan UMNO Shahril Sufian Hamdan memberitahu akhbar berkenaan pihaknya sudah bersedia sepenuhnya menghadapi PRU-15 selepas menamatkan mesyuarat dalaman di Janda Baik, Pahang hujung minggu lalu.

“Jentera (pilihan raya) UMNO sudah bersedia selepas kita melaksanakan pelbagai kursus merentasi biro yang berbeza untuk menghadapi pilihan raya akan datang,” kata Shahril.

PRU tidak perlu diadakan sehingga Jun 2023, apabila Parlimen ke-14 akan dibubarkan secara automatik selepas tamat tempoh lima penggal ke-14.


PN tanding semua kerusi DUN, bakal umum calon di negeri

Majlis Presiden Perikatan Nasional (PN) mengesahkan akan bertanding di kesemua 245 kerusi Dewan Undangan Negeri (DUN) pada pilihan raya negeri (PRN) yang dijangka bakal berlangsung dalam masa terdekat.

Pengerusi PN, Tan Sri Muhyiddin Yassin berkata pihaknya yakin dengan trend sokongan yang terus meningkat saban hari, PN bakal mampu menawan tiga lagi negeri kerajaan campuran serta mempertahankan tiga negeri yang sedang ditadbir PN.

“PN akan bertanding di semua 245 kerusi DUN yang bakal dipertandingkan iaitu 36 di Kedah, 45 di Kelantan, 32 di Terengganu, 40 di Pulau Pinang, 56 di Selangor dan 36 di Negeri Sembilan.

“Jumlah kerusi yang akan ditandingi Bersatu 83, PAS 126 dan Gerakan 36 kerusi. Jumlah kerusi baharu bukan penyandang yang bakal ditandingi PN iaitu Bersatu 64 kerusi, PAS, 50 kerusi dan Gerakan 36 kerusi,” katanya pada sidang media selepas mesyuarat Majlis Presiden PN di ibu pejabat PN, hari ini.

Menurutnya, nama calon masih belum ditetapkan bagi setiap DUN namun senarai tersebut akan diumumkan tidak lama lagi bersama manifesto di negeri masing-masing.

Selain itu, PN juga sepakat untuk mengekalkan penggunaan logo PAS di Terengganu dan Kelantan seperti pilihan raya sebelum ini sementara empat lagi negeri menggunakan logo PN.

Tambahnya, seperti kelaziman PN, kesemua calon akan menjalani saringan pelbagai agensi sebelum dinamakan.

“Kami sudah muktamadkan agihan kerusi di mana jadi pengumuman akan dibuat di peringkat negeri. Semua nama itu besar-besar belaka. Sebahagian besar mereka yang sudah memegang kerusi itu penyandang.

“Kesemua calon akan disaring oleh polis, SPRM (Suruhanjaya Pencegahan Rasuah Malaysia), Jabatan Insolvensi dan LHDN (Lembaga Hasil Dalam Negeri). Ini kita dah buat masa lampau, kita akan teruskan. Calon juga perlu aku janji sebagai komitmen,” katanya.

Mengakui berdepan kesukaran susulan pembekuan akaun Bersatu, Muhyiddin berkata kesemua parti sudi bekerja keras bagi memastikan kemenangan pada pilihan raya kali ini.

“Sudah tentu apabila pilihan raya semua parti perlukan jumlah (dana) tertentu untuk pastikan semuanya berfungsi dengan baik.

“Hakikatnya akaun Bersatu telah dibeku itu menjadi pertimbangan kami tapi kesemua pemimpin parti faham situasi itu dan mereka sudi bekerja keras dan ambil apa saja tanggungjawab yang perlu diambil termasuk tanggung sesetengah kos untuk minimumkan bebanan yang ditanggung parti terutama Bersatu.

“Apa saja sumber yang kami ada akan dikongsi untuk pastikan kami menang pilihan raya kali ini,” katanya.

Tidak menolak dakwaan rakyat kini sudah penat menghadapi pilihan raya, namun Muhyiddin berkata rakyat juga marah dengan apa yang berlaku pada pentadbiran sekarang.

“Saya rasa rakyat bukan saja sangat penat tapi juga sangat marah terhadap apa yang berlaku terhadap negara dan tidak berlaku kepada negara.

“Mereka sangat perlukan bantuan tapi kerajaan perpaduan tidak mendengar,” katanya.


NGO kritik kerajaan campuran susulan tindakan keterlaluan terhadap dua pelajar SPM

Pertubuhan bukan kerajaan, Lawyers for Liberty (LFL) mengkritik kerajaan campuran susulan tindakan keterlaluan yang diambil terhadap dua pelajar SPM baru-baru ini.

Pengarah LFL, Zaid Malek menyifatkan kerajaan campuran Pakatan Harapan (PH)-Barisan Nasional (BN) tidak wajar terus menggunakan Seksyen 233 (1) (a) Akta Komunikasi dan Multimedia 1998 untuk menyekat kebebasan bersuara.

“Walaupun terdapat komen yang tidak menyenangkan yang dikeluarkan, ia tidak mewajarkan campur tangan pasukan polis,” katanya, sambil menambah remaja itu telah meminta maaf atas video tersebut.

Zaid juga mengkritik PH — yang merupakan sebahagian daripada kerajaan campuran — kerana membenarkan akta terus terus wujud selepas gesaannya untuk melakukan pembaharuan, terutamanya sejak Akta itu telah digunakan terhadap pemimpin mereka sendiri.

“Hakikat bahawa PH kini secara sewenang-wenangnya menggunakan senjata yang pernah mereka lawan sekeras-kerasnya,” katanya lagi.

Beliau juga menggesa Menteri Dalam Negeri Datuk Seri Saifuddin Nasution Ismail dan Menteri Komunikasi dan Digital Fahmi Fadzil untuk menjelaskan penggunaan undang-undang tersebut yang “tidak pernah berlaku sebelum ini” terhadap pelajar.

Selain itu, Zaid mengecam polis kerana terlalu bersungguh-sungguh menangkap pelajar berkenaan, menggesa tindakan polis dihentikan dan perkara itu diserahkan kepada pihak sekolah.

Beliau merujuk kepada Perkara 10(1)(a) Perlembagaan Persekutuan, yang menyatakan bahawa setiap warganegara mempunyai hak untuk kebebasan bersuara dan bersuara, dengan mengatakan bahawa orang ramai harus berasa dilindungi daripada tindakan jenayah yang tidak wajar dan tidak seimbang apabila mereka menjalankan tugas mereka.

Semalam, dua remaja berusia 18 tahun dilaporkan ditahan kerana video yang mereka buat menjadi viral kerana tidak berpuas hati terhadap kertas Sejarah dalam peperiksaan SPM dan menghina Singapura.

Ketua Polis Daerah Hulu Selangor, Suffian Abdullah dalam satu kenyataan berkata, seorang guru berusia 53 tahun telah membuat laporan polis pada Jumaat jam 10.53 pagi.

Susulan itu, Jabatan Siasatan Jenayah Hulu Selangor menyerbu sebuah rumah di Batang Kali dan menahan dua remaja tersebut.


1MDB: Pasukan media Najib dibayar RM23 juta bagi tempoh 3 tahun

Mahkamah Tinggi Kuala Lumpur hari ini diberitahu Syarikat Semarak Konsortium Satu Sdn Bhd menerima bayaran RM23 juta bagi perkhidmatan pasukan media antarabangsa dan penulis ucapan bahasa Inggeris untuk Datuk Seri Najib Razak.

Memetik laporan BH, bayaran melalui 39 keping cek tersebut diserahkan sendiri bekas perdana menteri itu di Pejabat Perdana Menteri (PMO) setiap bulan bagi tahun 2011 hingga 2014.

Pengarah Semarak Konsortium, Datuk Mohd Omar Mustapha, 51 memberitahu beliau berjumpa dengan Najib dan menerima cek itu di PMO antara 3 Mac 2011 dan 23 April 2014.

Saksi ke-45 pendakwaan itu berkata demikian semasa perbicaraan kes rasuah 1Malaysia Development Berhad (1MDB) membabitkan penyelewengan bernilai RM2.28 bilion terhadap Najib, hari ini.

Mohd Omar berkata, cek yang diterimanya itu tidak dinamakan dibayar daripada akaun mana memandangkan tidak dinyatakan nama pembayar namun ia ditandatangani Nahib sendiri di hadapannya.

Menjawab soalan Timbalan Pendakwa Raya Ahmad Akram Gharib pada sesi pemeriksaan semula, beliau memberitahu jumlah yang diterima secara bulanan sebanyak ‘enam angka’.

Terdahulu dalam pernyataan saksinya, Mohd Omar yang pernah menganggotai anggota Majlis Ekonomi Negara berkata beliau berjumpa dengan Najib di PMO pada Mac 2011 untuk menawarkan perkhidmatan pasukan media antarabangsa dan penulis ucapan bahasa Inggeris kepadanya.

Beliau berkata, dalam perbincangan itu beliau menawarkan perkhidmatan secara kos dahulu (reimburse) di mana setiap bulan akan mengemukakan tuntutan kos kepadanya untuk dibayar dan Najib bersetuju dengan cadangan perkhidmatan berkenaan.

Saksi itu berkata urusan itu hanya melibatkan perjanjian lisan tanpa menandatangani sebarang kontrak malah Najib juga tidak meminta sebarang kontrak daripadanya.

“Oleh kerana isu ini kemungkinan besar boleh dipolitikkan, saya percaya Najib boleh mempercayai saya dalam urusan ini kerana saya pernah bekerja dengannya sebagai pegawai khas utamanya sebagai timbalan perdana menteri pada tahun 2004 hingga 2005 yang mana beliau tahu keupayaan saya bekerja.

“Skop perkhidmatan termasuk penyediaan teks ucapan dalam Bahasa Inggeris untuk Najib sama ada di dalam atau di luar negara, menyelaras urusan dengan media antarabangsa yang berpusat di Malaysia, menyelaras temuduga ketika lawatan luar negara dengan media antarabangsa dan menyediakan deraf temuduga atau artikel dalam majalah atau akhbar berbahasa Inggeris,” katanya.

Katanya, individu yang menganggotai pasukan ini antaranya adalah bekas Ketua Pegawai Eksekutif APCO Malaysia Paul Stadlen; bekas penulis ucapan bekas Perdana Menteri Britain Gordon Brown, Charlotte Carr; Ketua Komunikasi Ibu Pejabat Facebook Amerika Syarikat, Lachlan Mackenzie dan penasihat media bekas Perdana Menteri United Kingdom Tony Blair, Benedict Macon Cooney.


Peminat dron bantu hantar ubat pesakit Covid-19 kuarantin kendiri

Sekumpulan peminat dron di Republik Indonesia menggunakan kemahiran mereka untuk membantu menyediakan perkhidmatan penghantaran ubat-ubatan dan makanan tanpa perlu bersemuka dengan pesakit Covid-19 yang melakukan kuarantin kendiri di rumah.

Perkhidmatan itu bermula sejak awal Julai lalu di Makassar, ibu kota wilayah Sulawesi Selatan, dengan berbekalkan lima dron dan tujuh anggota pasukan.

Salah seorang yang menggunakan perkhidmatan inovatif tersebut, Hartati dan keluarganya, yang telah menjalani kuarantin di rumah setelah positif Covid-19 pada pertengahan Ogos lalu.

“Saya rasa ubat yang diterima dari dron lebih terpelihara dan selamat, kerana saya tidak perlu bersemuka atau bersentuhan dengan si penghantar,” jelasnya.

Empat sekeluarga Hartati tinggal di kawasan di mana sehingga 80 peratus penduduk positif Covid-19, menurut data pasukan petugas koronavirus Makassar. Indonesia adalah salah satu negara yang paling teruk dilanda wabak itu di Asia.

Pasukan ‘Makassar Recover Drone Medic’ telah berkerjasama dengan petugas kesihatan tempatan untuk menyalurkan ubat sekurang-kurangnya lima kali sehari, namun pada Julai lalu, ketika kes melonjak tinggi, mereka terpaksa membuat penghantaran 25 kali dalam sehari,” jelas penyelarasnya, Muhammad Dasysyara Dahyar.

Selain itu, sekatan mobiliti tetap dilaksanakan untuk menghalang penularan gelombang jangkitan Covid-19 yang dasyhat kerana didorong oleh varian Delta di beberapa bandar di Indonesia, termasuk Makassar.

Setakat ini, Indonesia telah merekodkan lebih empat juta jangkitan dengan hampir 131,000 kematian sejak wabak ini mula tersebar pada Mac tahun lalu.

Datuk Bandar Makassar, Mohammad Ramdhan Pomato memaklumkan pihak berkuasa merancang memperluaskan penggunaan dron itu ke pulau-pulau berdekatan dan juga dapat memberikan khidmat penghantaran kepada hampir 800 individu yang sedang menjalani kuarantin di atas sebuah kapal yang akan berlabuh di Makassar.

“Jarak penerbangan dron boleh melangkaui sehingga tujuh kilometer (4.35 batu), jadi tidak mustahil sekiranya perkhidmatan ini dapat sampai ke pulau-pulau itu,” katanya lebih lanjut.

Sementara itu, penggunaan dron juga dapat membantu untuk memantau lalu lintas dan pergerakan penduduk di seluruh bandar dengan menyasarkan kawasan untuk melakukan ujian saringan Covid-19.

“Misi ini adalah kebanggaan dari pihak kami. Tidak selalu kami dapat mengambil bahagian dalam pengurusan bencana seperti ini, namun sekarang kami berganding bahu dengan pihak kesihatan dalam usaha untuk menangani penyebaran Covid-19,” jelas pengasas pasukan dron itu, Muhammad Dasysyara.

Kementerian Kesihatan Indonesia hari ini melaporkan jangkitan kembali meningkat kepada 10,337 kes dengan 653 pesakit meninggal dunia. – Reuters


Harta Sajat bakal dilelong sebagai pampasan

Jumlah pampasan RM200,000 yang masih belum dilunaskan usahawan kosmetik kontroversi, Muhammad Sajjad Kamaruzaman atau Sajat mengakibatkan sebahagian hartanya bakal dilelong.

Sajat perlu membayar pampasan kepada syarikat OWA Resources Sdn Bhd dan perintah penyitaan sudah dikeluarkan mahkamah.

Perintah penyitaan itu dikeluarkan Timbalan Pendaftar Mahkamah Tinggi, Farah Wahida Md. Nor selepas membenarkan permohonan Nurwati Hussin, 41 dan Mohamed Syakir Hussin, 32 dari OWA Resources.

Penyitaan dan penjualan dijalankan pukul 10.30 pagi tadi di rumah Muhammad Sajjad yang beralamat di Kota Damansara, Selangor.

Keputusan itu dibuat selepas mahkamah mendapati Muhammad Sajjad tidak memberi maklum balas untuk membayar pampasan setelah gagal dalam rayuannya di Mahkamah Rayuan pada April lalu bagi membatalkan keputusan Mahkamah Tinggi Shah Alam yang memerintahkan beliau membayar gantirugi kepada OWA Resources.

Peguam Nurul Hafidzah Hassan dan Zeti Zulkifli yang mewakili Nurwati dan Syakir berkata, anak-anak guam fokus untuk mendapatkan pampasan yang diarahkan dibayar oleh mahkamah.

Menurutnya, barang-barang yang disita akan dilelong di bawah harga pasaran untuk menebus pampasan yang perlu dibayar kepada pihak plaintif.

“Writ penyitaan dan penjualan telahpun ditampal di premis defendan pada hari ini dan jika pihak defendan tidak membuat bayaran, semua barang yang disita akan dilelong pada 14 Disember ini,”

“Sekiranya jumlah pungutan wang hasil dari lelongan masih tidak mencukupi melalui penjualan barang yang telah disita hari ini, anak-anak guam akan mengambil langkah seterusnya bagi menyita aset-aset lain yang boleh disita dan dijual,” katanya.


Kajian dapati 95 peratus kes cacar monyet tular melalui seksual

Sembilan puluh lima peratus daripada kes cacar monyet telah ditularkan melalui aktiviti seksual, menurut kajian terbesar setakat ini, yang turut mencatatkan tanda-tanda klinikal baharu seperti luka pada alat kelamin.

Penyelidikan yang diterbitkan dalam New England Journal of Medicine pada Khamis (21 Julai), dibuat ketika pakar Pertubuhan Kesihatan Sedunia (WHO) membahaskan sama ada untuk mengklasifikasikan wabak itu sebagai kecemasan kesihatan global – penggera tertinggi yang boleh dibunyikan jika sesuatu penyakit menjadi wabak.

Diketuai oleh saintis di Queen Mary University of London, kertas kajian baharu itu meneliti 528 jangkitan yang disahkan di 16 negara, antara 27 April dan 24 Jun 2022.

“Adalah penting untuk menekankan bahawa cacar monyet bukanlah jangkitan seksual dalam erti kata tradisional; ia boleh diperoleh melalui sebarang jenis hubungan fizikal yang rapat, ” kata pengarang pertama John Thornhill, dalam satu kenyataan.

“Bagaimanapun, tugas kami menunjukkan bahawa kebanyakan penularan setakat ini berkaitan dengan aktiviti seksual – terutamanya, tetapi tidak secara eksklusif, dalam kalangan lelaki yang melakukan hubungan seks dengan lelaki,” tambahnya.

“Kajian penyelidikan ini meningkatkan pemahaman kami tentang cara ia merebak dan kumpulan di mana ia merebak yang akan membantu pengecaman segera kes baharu dan membolehkan kami menawarkan strategi pencegahan.”

Secara keseluruhan, 98 peratus individu yang dijangkiti adalah lelaki gay atau biseksual, 41 peratus mempunyai HIV dan garis usia ialah 38 tahun.

Bilangan median pasangan seks mereka dalam tiga bulan sebelumnya ialah lima, dan sekitar satu pertiga diketahui telah melawat tempat seks di tapak seperti pesta seks atau sauna dalam bulan sebelumnya.

Walaupun aktiviti seksual berada di belakang kebanyakan kes, para penyelidik menegaskan dalam satu kenyataan bahawa virus cacar monyet boleh disebarkan melalui sebarang sentuhan fizikal yang rapat, seperti titisan pernafasan dan berpotensi melalui pakaian dan permukaan lain.

Kebanyakan mereka yang dijangkiti menunjukkan simptom yang sebelum ini tidak dikaitkan dengan cacar monyet, termasuk luka pada mulut atau dubur.

Ini adalah serupa dengan jangkitan seksual (STI) dan boleh menyebabkan salah diagnosis, kata penulis.

“Hasil klinikal dalam siri kes ini meyakinkan, ” kata penulis.

“Kebanyakan kes adalah ringan dan terhad, dan tiada kematian. Walaupun 13 peratus daripada mereka dimasukkan ke hospital, tiada komplikasi serius dilaporkan dalam majoriti mereka yang dimasukkan.”

DNA cacar monyet terdapat dalam air mani 29 daripada 32 individu yang diuji, tetapi masih tidak jelas sama ada ianya mampu berjangkit. – Agensi


Hakim bincang permohonan Najib masukkan bukti baharu rayuan SRC

Peguam Datuk Seri Najib Razak menutup hujah mereka untuk mengemukakan bukti baharu dalam rayuan terakhir kes SRC International Sdn Bhd (SRC), selepas peguam utama Hisyam Teh Poh Teik selesai berbuat demikian di hadapan panel lima hakim di Mahkamah Persekutuan di Putrajaya hari ini (16 Ogos).

Pada perbicaraan rayuan yang masuk hari kedua hari ini, Hisyam berhujah bahawa jika permohonan untuk mengemukakan bukti baharu berhubung konflik kepentingan hakim Mahkamah Tinggi ketika itu Datuk Mohd Nazlan Mohd Ghazali dalam perbicaraan SRC tidak dibenarkan, keadilan akan terjejas.

Beliau juga menafikan dakwaan pihak pendakwaan bahawa ini adalah permohonan yang “memalukan” dan dibuat “dengan niat jahat”.

Adalah pendapat Najib bahawa Mohd Nazlan – yang menjatuhi hukuman penjara 12 tahun dan denda RM210 juta di peringkat perbicaraan SRC di Mahkamah Tinggi – mempunyai konflik kepentingan dalam mendengar kes itu.

Ini kerana semasa Mohd Nazlan berkhidmat sebagai peguam am dan setiausaha syarikat Maybank dari 2006 hingga 2015, bank itu memberikan pinjaman RM140 juta kepada Putra Perdana Development (PPD) – di mana SRC adalah benefisiari – serta pinjaman RM4.17 bilion kepada 1Malaysia Development Bhd (1MDB) untuk pengambilalihan Tanjong Tenaga.

Najib sedang berusaha untuk mengemukakan bukti baharu dalam perbicaraan dengan memanggil lima saksi untuk diperiksa dan disoal balas.

Saksi itu termasuk tiga pegawai Suruhanjaya Pencegahan Rasuah Malaysia (SPRM) yang merakam keterangan Mohd Nazlan. Selain itu, pihak pembelaan sedang mendapatkan bukti daripada bekas Ketua Pegawai Eksekutif 1MDB Datuk Shahrol Azral Ibrahim Halmi, dan Rosli Hussain, pegawai penyiasat SPRM bagi kes SRC.

Sebagai alternatif, Najib memohon perbicaraan semula, dan kesnya dibicarakan di hadapan hakim perbicaraan baharu di Mahkamah Tinggi.

Hisyam menegaskan kepada mahkamah yang diketuai oleh Ketua Hakim Negara Tun Tengku Maimun Tuan Mat, bahawa penarikan diri hakim dilakukan untuk memastikan integriti badan kehakiman.

Beliau menambah bahawa pada masa lalu, hakim telah memutuskan untuk menarik diri mereka.

Terdahulu, Ketua Pendakwa Raya Datuk V Sithambaram berkata afidavit Najib dalam membuat permohonan bagi mendapatkan bukti baharu adalah satu skandal, dan mahkamah tidak perlu membincangkan merit permohonan itu.

“Mahkamah tidak perlu membincangkan merit permohonan Najib. Mahkamah harus menerima bukti yang relevan dan tidak mengakui bukti yang tidak relevan.

“Kandungan afidavit itu tidak relevan dalam rayuan. Selain itu, Najib mesti membuktikan dia mempunyai pengetahuan tentang apa yang diikrarkan tetapi di sini, dia tidak menunjukkan perkara itu,” tambah Sithambaram.

Tengku Maimun – yang bersidang bersama Ketua Hakim Sabah dan Sarawak Tan Sri Abang Iskandar Abang Hashim; dan tiga hakim Mahkamah Persekutuan iaitu Datuk Nalini Pathmanathan; Datuk Mary Lim Thiam Suan; dan Datuk Mohamad Zabidin Mohd Diah – kemudian meminta mahkamah menangguh sementara perbicaraan kerana mereka mahu membincangkan perkara itu di dalam kamar sebelum memberikan keputusan.

Sekiranya Najib gagal dalam permohonan ini, rayuannya yang sewajarnya akan dimulakan di hadapan mahkamah. Bagaimanapun, sebelum ini telah ditunjukkan oleh pasukan peguam Najib bahawa mereka akan meminta penangguhan rayuan utama kerana mereka memerlukan masa untuk membuat persediaan.


Syarikat dakwa vaksin Novavax beri perlindungan terhadap varian baharu

Firma bioteknologi Novavax berkata vaksin keluaran syarikat itu memiliki keberkesanan sangat tinggi terhadap virus Covid-19 selain memberi perlindungan meluas daripada varian, lapor kajian peringkat akhir di Amerika Syarikat (AS) dan Mexico.

Vaksin berkenaan dikatakan mempunyai keberkesanan sehingga 90 peratus secara keseluruhan dan data awal menunjukkan ianya selamat untuk digunakan, kata syarikat itu.

Sementara permintaan terhadap vaksin Covid-19 di AS turut secara dramatik, keperluan lebih banyak vaksin di seluruh dunia tetap kritikal.

Vaksin Novavax, yang mudah disimpan dan dipindahkan, diharapkan dapat memainkan peranan penting dalam meningkatkan bekalan vaksin negara sedang membangun.

Syarikat itu berkata mereka merancang untuk mendapatkan kelulusan bagi digunakan di AS, Eropah dan negara lain pada akhir September dan mampu menghasilkan sehingga 100 juta dos sebulan pada ketika itu.

“Kebanyakan dos Novavax akan dihantar ke negara berpendapatan rendah dan sederhana dan itu adalah sasaran permulaan,” kata Ketua Pegawai Eksekutif Novavax Stanley Erck.

Sementara lebih daripada separuh populasi AS sudah sekurang-kurangnya menerima satu dos suntikan vaksin Covid-19, kurang daripada satu peratus penduduk di negara membangun memperoleh dos pertama, lapor Our World In Data.

Kajian Novavax meliputi hampir 30,000 individu berusia 18 tahun ke atas di AS dan Mexico. Dua pertiga daripadanya sudah menerima dos kedua tiga minggu selepas suntikan pertama.

Vaksin ini juga berkesan terhadap beberapa varian termasuk yang pertama kali dikesan di United Kingdom (UK) yang dominan di AS, dan terhadap populasi berisiko tinggi, terutama orang tua dan yang mempunyai masalah kesihatan lain.

Kebanyakan kesan sampingan adalah yang biasa berlaku – sakit di tempat suntikan. Tidak ada laporan mengatakan berlaku pembekuan darah atau masalah jantung, kata Erck.

Novavax melaporkan hasil kajian itu akan dimasukkan ke dalam jurnal perubatan, di mana ia akan diperiksa oleh pakar bebas. Sebelum ini firma berkenaan sudah mengeluarkan laporan kajian yang membabitkan bilangan kecil peserta di Britain dan Afrika Selatan.


RON97 naik lapan sen, RON95 dan diesel kekal

Harga runcit petrol RON97 naik lapan sen seliter daripada RM3.83 kepada RM3.91 bagi tempoh seminggu, bermula esok hingga 6 April.

Kenyataan Kementerian Kewangan (MOF) hari ini menyatakan harga runcit petrol RON95 dan diesel kekal, masing-masing pada RM2.05 seliter dan RM2.15 seliter bagi tempoh yang sama, Bernama.

Harga tersebut berdasarkan penetapan harga runcit produk petroleum secara mingguan menggunakan formula Mekanisme Harga Automatik (APM).

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang ditetapkan,” menurut kenyataan itu.

MOF memaklumkan kerajaan akan terus memantau kesan perubahan harga minyak mentah dunia, serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


ADUN UMNO nafi mahu tumbangkan kerajaan Kedah

Ahli Dewan Undangan Negeri (ADUN) UMNO Bandar Baharu Datuk Norsabrina Mohd Noor menafikan dakwaan beliau dan seorang lagi ADUN parti itu akan menarik sokongan kepada Kerajaan Negeri Kedah seperti yang tular di media sosial sejak semalam.

Norsabrina berkata beliau tidak pernah memperkata atau membincangkan perkara itu dengan mana-mana pihak sebaliknya ingin fokus kepada tanggungjawab sebagai wakil rakyat untuk membangunkan Kedah, lapor Bernama.

“Saya ada terima mesej (tangkap layar) itu sebab orang tanya saya mengenainya, memang tidak ada dibincangkan atau diperkata, tidak ada langsung tajuk itu. Dua ADUN UMNO (yang dirujuk) itu kamilah tapi tidak ada apa (tindakan menarik sokongan).

“(Saya) buat kerja macam biasa, hubungan (dengan kerajaaan negeri) macam biasa, fikir pasal Kedah sahaja. Tingkatkan prestasi, jangan cari kontroversi,” katanya hari ini.

Beliau diminta mengulas tangkap layar yang mendakwa dua ADUN UMNO dan dua ADUN Bebas di Kedah akan menarik sokongan terhadap kerajaan negeri serta menyebabkan berlaku pilihan raya negeri.

Tangkap layar di laman Facebook seorang pengguna media sosial itu dipercayai tular sejak semalam namun carian di akaun pengguna terbabit tidak menemukan status tersebut.

Menteri Besar Datuk Seri Muhammad Sanusi Md Nor pula menyifatkan dakwaan itu sebagai khabar angin dan menegaskan situasi di Kedah adalah aman.

“Setakat ini semua ok, tak ada isu, kita aman. Kita pun tak buat benda-benda orang marah, saya harap begitulah. Jangan buat benda orang marah, kalau ada apa-apa bincang, berunding, tak ada masalah, bila-bila masa di mana sahaja,” katanya.

Kerajaan Negeri Kedah di bawah Perikatan Nasional yang diterajui PAS kini memiliki 23 daripada 36 kerusi Dewan Undangan Negeri dengan sebahagian besar dimiliki PAS (15) diikuti Parti Pribumi Bersatu Malaysia (6) dan UMNO (2).

Pakatan Harapan pula memiliki 11 kerusi iaitu PKR (5), Parti Amanah Negara (4) dan DAP (2) manakala dua lagi kerusi dimiliki oleh Parti Pejuang Tanah Air.


Kes baharu turun sedikit

Jangkitan Covid-19 di seluruh negara dalam tempoh 24 jam sehingga 12 tengah hari tadi turun sedikit berbanding semalam, namun kekal merekodkan angka melepasi 5,000 kes.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 5,139 kes baharu dicatat berbanding 5,522 kes semalam.

Beliau berkata angka terbaharu itu menjadikan kumulatif positif sejak awal 2020 hingga hari ini sebanyak 2,861,069 kes.

Sehingga semalam negara mencatat 2,855,930 kumulatif kes positif, termasuk 17,928 kes import, dengan 2,773,948 pesakit telah sembuh, dan 50,030 kes masih aktif, meningkat 2,225 kes dalam tempoh 24 jam semalam, berbanding 47,805 yang dicatat pada Khamis.

Daripada jumlah itu, 43,145 pesakit menjalani kuarantin di rumah; 4,064 ditempatkan di PKRC; 2,694 dimasukkan ke hospital; dan 127 dirawat di ICU, dengan 70 daripadanya memerlukan alat bantuan pernafasan.

Sementara itu, Dr Noor Hisham juga memaklumkan kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara kekal pada nilai 1.15.

Berdasarkan statistik dikongsi beliau, 12 negeri dan Wilayah Persekutuan mencatat nilai membimbangkan dengan jangkaan Rt Negeri Sembilan dan Kedah mencecah 1.19.

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.

Bagi 10 negeri lain, Johor mencatat nilai Rt 1.14; Melaka (1.13); Selangor dan Kuala Lumpur (1.10); Pulau Pinang dan Putrajaya (1.08); Sabah (1.06); Kelantan dan Pahang (1.05); dan Perak (1.00).


Malaysia gesa penyelesaian damai berkekalan di Gaza

Susulan kejayaan gencatan senjata gencatan senjata di Gaza, Malaysia menggesa semua pihak untuk mengambil peluang ke arah usaha penyelesaian damai yang berkekalan agar konflik sama berulang sehingga menimbulkan ketegangan.

Pendirian Malaysia tersebut dinyatakan menerusi Menteri Luar Datuk Seri Hishammuddin Hussein yang mahu penderitaan sekian lama yang dihadapi rakyat Palestin mendapat perhatian masyarakat antarabangsa dan memberi tekanan kepada Israel supaya menamatkan pencerobohan mereka.

“Gencatan senjata adalah satu kemajuan penting menghalang lebih banyak kemusnahan dan nyawa terkorban tetapi hakikatnya banyak lagi perkara yang perlu dilakukan. Berdasarkan keadaan di Gaza, tumpuan kita seharusnya tertumpu kepada menyediakan bantuan kemanusiaan segera tanpa sekatan untuk rakyat Palestin selain membina semula Gaza.

“Kami menyokong semua usaha antarabangsa berhubung perkara ini dan akan bekerjasama rapat dengan semua pihak yang berkaitan termasuk pertubuhan bukan kerajaan (NGO) serta masyarakat awam,” katanya dalam satu kenyataan.

Beliau berkata, Malaysia menyokong usaha antarabangsa bagi mencari penyelesaian damai menyeluruh, adil dan berkekalan berasaskan Ketetapan Majlis Keselamatan dan undang-undang antarabangsa berkaitan, termasuk undang-undang kemanusiaan.

Beliau mengucapkan tahniah kepada negara dan pihak yang berusaha mewujudkan gencatan senjata bagi menamatkan keganasan dan serangan tentera Israel ke atas rakyat Palestin di Gaza.

Hishamuddin turut mengulangi gesaan Malaysia agar Israel berhenti mencabuli undang-undang antarabangsa menerusi tindakannya yang tidak berperikemanusiaan, kolonial dan aparteid terhadap rakyat Palestin di Gaza dan seluruh Wilayah Palestin yang diduduki di Tebing Barat dan Baitulmaqdis Timur.

Malaysia turut menuntut Israel menamatkan tindakannya mengenakan sekatan dan mengepung Gaza secara haram kerana ia memburukkan lagi krisis kemanusiaan di sana, katanya.

“Sokongan padu dan solidariti bersama rakyat Palestin kekal utuh, termasuk menyokong usaha mereka untuk merdeka dan membentuk sebuah negara Palestin yang bebas dan berdaulat, berdasarkan sempadan sebelum 1967, dengan Baitulmaqdis Timur sebagai ibu negara,” katanya.

Mengulas mengenai usaha memerangi wabak, Hishammuddin berkata Malaysia sedia untuk terbabit dan menyokong inisiatif dengan negara rakan yang lain bagi membina semula makmal ujian COVID-19 Gaza, yang musnah dibedil Israel.

Sejak 10 Mei lalu, seramai 232 rakyat Palestin, termasuk 65 kanak-kanak dan 39 wanita terbunuh dalam serangan Israel ke atas Gaza.


Dalam satu klip audio bocor, Rafizi dedah wajah sebenar DAP

Naib Presiden PKR yang bersara, Rafizi Ramli yang suatu masa dahulu menjadi ikon blok pembangkang mendedahkan wajah sebenar rakan parti komponen mereka, DAP dalam satu perbualan tertutup dipercayai dengan rakannya yang dibocorkan kepada Agenda Daily.

Agenda Daily menerima satu emel yang dihantar kepada kami mengandungi satu klip audio mirip suara bekas Ahli Parlimen Pandan itu memberi penerangan berhubung hala tuju DAP dan ideologi politiknya yang mempergunakan pemimpin Melayu demi kepentingan politik mereka.

Untuk rekod, Rafizi baru-baru ini juga berselisih faham dengan Setiausaha Politik Lim Kit Siang, Syahredzan Johan secara terbuka dalam Twitter, ia mendapat perhatian umum susulan langkahnya yang dilihat sering bertentangan dengan pendirian Pakatan Harapan (PH).

Dalam klip audio tersebut, Rafizi mendakwa DAP sudah berjaya merosakkan ramai pemimpin Melayu dalam kerjasama politik mereka, ia bermula pada 1990 semasa mereka menjalinkan kerjasama politik dengan parti Semangat 46 yang sudah dibubarkan dibawah gabungan dikenali Gagasan Rakyat.

“Kalau kau perhatikan DAP punya kerjasama politik ni kan, DAP ni dah merosakkan lebih kurang lima atau enam kepimpinan MELAYU tau. Dia kerja dia, dia lompat daripada satu pimpinan Melayu, ke satu pimpinan Melayu, ke satu pimpinan Melayu yang lain.

“Contohnya dia (DAP) mula dulu-dulu dia dengan Ku Li (Tengku Razaleigh Hamzah). Ku Li lah segala hebatnya. Pastu bila Ku Li dah tak boleh deliver votes (memberi undi) dekat dia, DAP lari,” kata Rafizi dalam klip audio tersebut.

Jelas Rafizi, susulan kegagalan kerjasama dengan Semangat 46 itu, DAP kemudiaannya menjalinkan kerjasama politik dengan PAS pada 2008 bersama gabungan dikenali Pakatan Rakyat waktu itu namun ia tidak bertahan lama dan berlaku perpecahan yang dikatakan berpunca daripada DAP sendiri.

“Pastu bila dia perlu dia (DAP) pergi peluk PAS, dia pergi PAS pulak, haaa bagus lah Tok Guru (Allahyarham Datuk Nik Abdul Aziz Nik Mat) lah, ini lah.

“Dia pun dah jadi parti yang besar sebab orang Melayu duk sokong semua. Dah tu bila dia dah buat hal dia, bila nampak lari sikit, dia menolak PAS. Dengan PKR pun macam tu,” katanya lagi.

Menurut Rafizi lagi, pandangan orang Melayu yang melihat parti tersebut hanya mahu menunggang Melayu adalah tepat dan mendakwa DAP tiada keikhlasan dalam menjalinkan hubungan kerjasama politik dengan parti Melayu.

“So, pandangan Melayu, which is not wrong (ia tidak salah) tau, DAP ni hanya berminat untuk menunggang Melayu je!

“So, sapa yang, err.. dia tak ikhlas! There’s no sincerity dalam friendship. Sebab tu diorang lagi suka MCA! Dia bukan kira siapa lagi Cina pun. Bagi dia MCA ni tak tikam belakang. And MCA ni nampak lagi ikhlas, boleh bawak berbincang,” terang Rafizi.

Lebih mengejutkan dalam klip audio tersebut, Rafizi mendakwa DAP selepas berjaya mempergunakan pemimpin Melayu yang bersekutu dengan mereka akan membuangnya seolah-olah tidak berguna lagi.

“DAP ni kalau dia cakap depan kita, Melayu.. dia cakap saja, belakang ada pisau and lepas dia dah guna kau, dia akan campak kau! And that is actually not wrong!” katanya.

Rafizi juga membangkitkan berhubung kerjasama dengan bekas Perdana Menteri Tun Dr Mahathir Mohamad sebelum ini dalam gabungan Pakatan Harapan (PH) dan juga dengan Ketua Pembangkang Datuk Seri Anwar Ibrahim sekarang ini yang diangkat mereka sebagai calon Perdana Menteri sekiranya berjaya menumbangkan kerajaan Perikatan Nasional (PN).

“You cannot blame pandangan Melayu keseluruhan kalau dia berpandangan begitu. Sebab memang begitu pun! Lepas satu, satu, tengok! Sekarang dia dah dengan Anwar, dengan Anwar.. Nanti bila dia nak guna Mahathir, dia pergi Mahathir pulak.

“So, dia sebab DAP ni, dia punya kegilaan untuk menjunjung… semata-mata untuk dapat undi Melayu!” ujarnya lagi.

DAP yang sebelum ini paling lantang menentang rejim Dr Mahathir membuat kejutan apabila bekerjasama dengan Bersatu dibawah satu payung sehingga berjaya menumbangkan kerajaan Barisan Nasional (BN) buat kali pertama dalam sejarah politik negara.

Kemenangan itu menyaksikan pemimpin DAP buat kali pertama berjaya dilantik dalam Kabinet dan memegang pelbagai portfolio penting dalam kerajaan.

Ia bagaimanapun hanya bertahan selama 22 bulan pemerintahan PH selepas Dr Mahathir meletak jawatan ekoran tekanan daripada kem Anwar yang mendesak supaya peralihan kuasa disegerakan.

Selepas itu, kerajaan baharu dibentuk hasil kerjasama antara Bersatu, UMNO dan PAS serta beberapa parti di Sarawak dan Sabah yang menyokong kerajaan Perikatan Nasional (PN) dibawah pentadbiran Perdana Menteri Tan Sri Muhyiddin Yassin.

Pada penghujung klip audio tersebut, Rafizi menekankan tindakan DAP tersebut yang mempunyai agenda dan matlamat politik tersendiri menimbulkan syak wasangka orang Melayu yang meragui keihklasan mereka.

“Kalau sokong PAS, PAS lah, sampai peluk-peluk semua.. Actually it is not good tau. So, Melayu punya pandang ialah DAP ni memang ada agenda dan sebab itu non-Malay dalam PKR, tak ada isu.

“Kita tak ada benci non-Malay dalam PKR. It’s only DAP. Sebab apa? Sebab rekod dia tu, ialah memang tak ada keikhlasan. And kita yang dalam PKR, memang kita tau dia (DAP) tak ihklas!”


Penganalisis jangka pengundi keluar lebih rendah dalam PRN Sarawak

Jumlah pengundi yang akan keluar memilih Pilihan Raya Negeri (PRN) Sarawak kali ini dijangka menurun berbanding pada 2016 lalu, kata penganalisis menurut laporan Bernama hari ini.

Desmond Labung tidak akan pulang ke Long Semadoh di tanah tinggi Ba’Kelalan untuk mengundi dalam PRN-12 minggu depan. Ini kali pertama beliau tidak akan mengundi pada pilihan raya dalam tempoh 15 tahun lepas.

“Ramai rakan saya juga tidak akan balik, sesetengahnya ada di semenanjung dan mereka tidak dapat beli tiket penerbangan untuk pulang. Bagi saya kos adalah satu hal, dan satu hal lagi adalah soal pelbagai sekatan berkaitan Covid-19,” kata Desmond, 48 tahun, lelaki dari etnik Lun Bawang, yang kini bekerja sebagai pengurus acara yang berpangkalan di Kuching.

Cara untuk beliau ‘balik kampung’ kini adalah dengan menaiki penerbangan dari Kuching ke Kota Kinabalu, Sabah; kemudian menaiki van 11 tempat duduk selama empat jam dari stesen bas Kota Kinabalu untuk sampai ke Lawas di Sarawak; dan empat jam lagi perjalanan dengan pacuan empat roda menggunakan laluan balak untuk sampai ke rumah panjangnya di Long Semadoh. Secara keseluruhan, ia akan menelan belanja RM2,000 bagi perjalanan pergi dan balik.

Beliau tidak dapat menggunakan jalan darat sepenuhnya kali ini, kerana untuk ke Lawas kini beliau perlu melintasi Brunei, dan sempadan negara berkenaan ketika ini ditutup disebabkan oleh pandemik Covid-19.

Dalam keadaan biasa, perjalanan merentasi Brunei itu sememangnya dinantikan oleh isteri serta anak-anaknya untuk balik dan mengundi, di samping menemui sanak saudara di Ba’Kelalan, kawasan pedalaman yang mempunyai 8,503 pengundi. Sebelum ini beliau telah tiga kali ‘balik kampung’ untuk mengundi.

Suruhanjaya Pilihan Raya (SPR) menjangka peratus yang akan keluar mengundi pada 18 Dis ini adalah sekitar 70 peratus, sama seperti PRN 2016; namun ramai pemerhati politik menjangka jumlahnya mungkin akan berkurangan kali ini.

“Saya jangka 65 peratus adalah lebih realistik. Cuaca hujan sejak kebelakangan ini dan Covid-19 adalah faktor utama, selain tarikhnya yang hampir dengan Krismas. Pengundi yang bekerja atau tinggal di luar dari pada kawasan mengundi mungkin tidak mahu berulang alik berkali-kali,” kata Felo Kanan Majlis Profesor Negara Dr Jeniri Amir.

Pada pilihan raya sebelum ini, parti-parti yang terlibat biasanya akan menyediakan perkhidmatan “shuttle” percuma untuk ‘mengangkut’ pengundi, namun kali ini belum kedengaran tawaran yang sedemikian.

Kira-kira 250,000 penduduk Sarawak bekerja di Semenanjung Malaysia ketika ini, dengan 40,000 bertempat di Johor.

“Walaupun angka 70 peratus mungkin tidak mustahil, namun ia banyak bergantung kepada sejauh mana kempen dijalankan untuk meyakinkan orang ramai pulang mengundi menjelang 18 Dis,” kata Jeniri.

Oh Ei Sun, felo kanan di Singapore Institute of International Affairs, menjangkakan jumlah pengundi nanti akan berkurangan kerana ramai yang mengambil sikap tidak peduli.

“Jumlah yang keluar mengundi akan menjadi serendah pilihan raya negeri Melaka baru-baru ini. Ramai yang enggan mengundi kerana mereka tidak dapat lihat bagaimana undi mereka itu akan membawa apa-apa perbezaan. Apabila jumlah yang mengundi berkurangan, ia akan memberi kesan kepada pembangkang terutama di kawasan bandar,” kata Oh.

Pada PRN Melaka baru-baru ini jumlah yang keluar mengundi hanya mencecah 65.85 peratus.

Kira-kira 1.25 juta pemilih berdaftar di Sarawak layak mengundi pada PRN ini, peningkatan 10 peratus berbanding PRN 2016.

Tarikh mengundi awal bagi anggota pasukan keselamatan dan pasangan mereka ditetapkan Selasa ini.


Saifuddin jangka UMNO terus bergolak selepas Najib dipenjara

Pergolakan dalaman UMNO dijangka berterusan selepas bekas Presidennya, Datuk Seri Najib Razak disabitkan hukuman dan dipenjarakan bermula hari ini, kata Datuk Seri Saifuddin Nasution Ismail.

Setiausaha Agung PKR itu tidak menolak Perdana Menteri Datuk Seri Ismail Sabri Yaakob akan berdepan tekanan daripada penyokong Najib selepas boss mereka dipenjarakan dan berkemungkinan pergolakan dalaman parti itu akan berterusan.

“Rasa tak puas hati terhadap Perdana Menteri Ismail Sabri Yaakob akan memuncak. Ismail dilihat ‘cuci tangan’ dan ini tidak dapat diterima oleh ahli-ahli UMNO yang menyokong Najib,” katanya dipetik laporan Malaysiakini.

Menurut Saifuddin, UMNO akan dilihat bersih selepas Najib dijatuhi hukuman tetapi mereka kehilangan aset yang berharga untuk menghadapi pilihan raya umum ke-15 (PRU-15).

“Jika Najib dianggap liabiliti, kini liabiliti itu sudah dihukum dan UMNO sedikit dilihat ‘bersih’.

“Jika Najib dilihat sebagai aset, UMNO akan kehilangan watak yang ‘popular’, yang dilihat berjaya pulihkan UMNO selepas kalah PRU-14 yang lalu,” katanya.

Bagaimanapun, Saifuddin berharap supaya Najib sekeluarga sabar dan bertabah dalam menghadapi ujian yang melanda.

Jelasnya lagi, keputusan kes Najib tidak menjadikan Pakatan Harapan (PH) semakin kuat tetapi sebaliknya perlu meneruskan usaha sendiri untuk memenangi hati rakyat.

“PH tidak terus kuat hanya kerana Najib dihukum penjara. PH hanya akan kuat dengan usaha dan ikhtiar sendiri.

“Justeru saya tidak pernah memilih Najib sebagai sasaran kerana mengikuti kes mahkamah yang beliau hadapi, ia soal masa sebelum beliau dipenjarakan,” katanya lagi.

Kes perbicaraan SRC International Sdn Bhd yang dihadapi Najib bersambung hari ini dengan Ketua Hakim Negara Tun Tengku Maimun Tuan Mat mengekalkan sabitan hukuman terhadapnya dalam keputusan di Mahkamah Persekutuan.

Mahkamah Rayuan pada 8 Disember 2021 mengekalkan keputusan Mahkamah Tinggi pada Julai 2020 berhubung hukuman penjara 12 tahun dan denda RM210 juta yang dikenakan terhadap Najib.

Najib telah didapati bersalah atas satu pertuduhan salah guna kuasa, tiga pertuduhan pecah amanah jenayah, dan tiga pertuduhan pengubahan wang haram.


PRN Johor: Penceramah boleh buka pelitup muka ketika kempen

Suruhanjaya Pilihan Raya (SPR) bersetuju melonggarkan sedikit syarat dan prosedur operasi standard (SOP) pencegahan Covid-19 bagi Pilihan Raya Negeri (PRN) Johor, apabila membenarkan penceramah membuka pelitup muka ketika berkempen.

SOP pencegahan Covid-19 terkini itu dikeluarkan hari ini, dibuat berdasarkan cadangan pindaan dan tambahan Kementerian Kesihatan (KKM) dan Majlis Keselamatan Negara (MKN).

Menurut SOP terbaharu itu, penceramah perlu terus memakai semula pelitup muka selepas selesai menyampaikan ceramah atau syarahannya, lapor Bernama.

Berdasarkan SOP berkenaan, semua yang hadir ceramah, syarahan atau kempen, hendaklah sentiasa memakai pelitup muka serta mengekalkan penjarakan fizikal sekurang-kurangnya satu meter antara individu.

Bagi aktiviti mesyuarat parti, SOP itu menyatakan semua individu yang hadir diwajibkan memakai pelitup muka sepanjang masa, dan menjaga penjarakan fizikal sekurang-kurangnya satu meter, selain aktiviti bersalaman adalah dilarang.

“Pindaan pada SOP pencegahan Covid-19 itu berkuat kuasa serta merta,” menurut SPR yang berharap semua pihak mematuhi undang-undang, peraturan, etika kempen serta garis panduan pencegahan Covid-19 tersebut, bagi memastikan kelancaran proses pilihan raya dan tidak menggugat ketenteraman dan keselamatan awam.

SPR menetapkan hari pengundian bagi PRN Johor pada 12 Mac dengan pengundian awal akan berlangsung esok (8 Mac).


Najib, Arul bebas tuduhan ganggu laporan audit 1MDB

Setelah hampir tiga tahun melalui perbicaraan, bekas Perdana Menteri, Datuk Seri Najib Razak hari ini (Jumaat, 3 Mac 2023) dibebaskan daripada pertuduhan menghapuskan maklumat utama dalam Laporan Audit 1Malaysia Development Berhad (1MDB).

Hakim Mahkamah Tinggi Kuala Lumpur, Mohamed Zaini Mazlan (kini Hakim Mahkamah Rayuan) memutuskan bahawa pendakwaan gagal membuktikan kes prima facie untuk Najib menjawab.

Ini bermakna bekas Menteri Kewangan itu tidak lagi perlu menghadapi pertuduhan di bawah Seksyen 23 (1) Akta Suruhanjaya Anti Rasuah Malaysia 2009.

Dalam perbicaraan ini, Najib dituduh menyalahgunakan jawatannya sebagai Perdana Menteri dan Menteri Kewangan antara 22 Februari dan 26 Februari 2016, dengan didakwa mengarahkan pindaan kepada laporan audit 1MDB – yang sudah siap untuk diserahkan kepada Jawatankuasa Kira-Kira Wang Negara (PAC).

Najib dituduh melakukan demikian untuk melindungi dirinya dari tindakan sivil atau jenayah atas peranannya dalam mengendalikan operasi 1MDB.

Bekas Ketua Pegawai Eksekutif 1MDB Arul Kanda Kandasamy, yang juga dibicarakan kerana dituduh bersubahat dengan Najib, bagaimanapun turut memberi keterangan sebagai saksi pendakwaan ke -15.

Mahkamah membebaskan Arul Kanda daripada tuduhan bersubahat dengan Najib melakukan pindaan itu selepas memberikannya sijil indemniti (pengecualian liabiliti undang-undang) kerana keterangan yang diberikan beliau berikan selaku saksi pendakwaan pada Ogos tahun lalu adalah benar dan menyeluruh.

Kedua-dua mereka didakwa mengikut Seksyen 23(1) dan 24(1) Akta SPRM yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.

Najib kini sedang menjalani hukuman penjara 12 tahun dan didenda RM210 juta setelah disabitkan bersalah dalam kes penyelewengan dana daripada bekas anak syarikat 1MDB, SRC International Sdn Bhd. Dia sekarang masih cuba mencabar sabitan dan hukumannya.